3,690 Pemandu E-Panggilan Di Sabah Layak Terima Bantuan ‘One-Off’ RM500

KOTA KINABALU: Pengerusi Lembaga Pelesenan Kenderaan Perdagangan (LPKP) Sabah Chin Kim Hiung berkata, seramai 3,690 pemandu e-panggilan di Sabah layak menerima bantuan ‘one-off’ sebanyak RM500 di bawah Program Strategik Memperkasa Rakyat Dan Ekonomi Tambahan (PEMERKASA Plus) Fasa 1.

Katanya, LPKP Sabah telah menerima senarai nama bagi 4,627 pemandu e-panggilan di seluruh negeri namun 787 daripadanya telah ditolak permohonannya.

“LPKP Sabah telah menerima senarai nama bagi 4,627 pemandu daripada syarikat pengendali e-panggilan (EHO) untuk saringan penerima bantuan PEMERKASA Plus, iaitu 4,461 pemandu GRAB, 54 pemandu Maxim dan 112 pemandu MyCar.

“Jumlah pemandu e-panggilan yang layak bantuan selepas saringan oleh LPKP Sabah adalah 3,690 pemandu GRAB, 44 pemandu Maxim dan 106 pemandu MyCar.

“Jumlah selebihnya telah ditolak kerana tidak memenuhi syarat yang telah ditetapkan iaitu pemandu perlu mencapai sasaran pendapatan sekurang-kurangnya RM500 sebulan dalam mana-mana tempoh dari Januari hingga Mei 2021 dan pemandu perlu mempunyai lesen EVP (e-vehicle permit) serta lesen PSV (public service vehicle) yang masih aktif pada atau selepas 31 Mac 2021,” katanya dalam satu kenyataan, hari ini.

Chin berkata, semakan bagi senarai pemandu e-panggilan yang layak menerima bantuan PEMERKASA Plus boleh dibuat menerusi pautan http://www.lpkpsabah.gov.my/pemerkasa.

Katanya, bagi mereka yang tidak layak, rayuan boleh dihantar kepada LPKP Sabah menerusi emel [email protected] berserta dokumen sokongan yang berkaitan sebelum 9 Ogos 2021.

“Pembayaran bantuan bagi pemandu e-panggilan akan dibuat selepas tempoh rayuan ditutup,” katanya.

Sementara itu dalam perkembangan sama, Chin berkata, bantuan ‘one-off’ kepada 2,588 pemandu pengangkutan awam di Sabah akan mula disalurkan hari ini, membabitkan jumlah peruntukan sebanyak RM1.29 juta.

Katanya, pecahan jumlah penerima bantuan itu merangkumi 1,818 pemandu teksi dan kereta sewa, diikuti 391 pemandu bas pelancong dan seterusnya 379 pemandu bas sekolah.

“Penerima bantuan ini penerima sedia ada yang telah menerima bantuan PERMAI dan Geran Khas Prihatin (GKP) yang akan menerimanya secara automatik menerusi akaun bank masing-masing,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Berhati Perut! Aktivis Kecam Tindakan Lelaki ‘Beriadah’ Atas Penyu

JAKARTA: Aktivis pencinta haiwan mengkritik tindakan sekumpulan penduduk yang menangkap dan menunggang seekor penyu belimbing gergasi yang naik ke pantai untuk bertelur baru-baru ini.

Satu rakaman video yang dirakam Jumaat lalu menunjukkan penyu berkenaan ditangkap penduduk ketika bertelur di sebuah pantai di Indonesia sebelum beberapa penduduk duduk di atasnya.

Setakat ini, pihak berkuasa tempatan belum mengeluarkan kenyataan berhubung kejadian itu.

Dalam video yang tular itu, seorang lelaki tua dilihat duduk di atas penyu terbabit, manakala seorang lagi menolaknya.

Perbuatannya ditiru seorang pemuda sambil memakan snek.

Ketika haiwan itu cuba melarikan diri ke dalam laut, dua lelaki dengan seorang mendukung budak kecil datang dan duduk di atasnya.

Penyu belimbing paling besar dalam spesisnya dan adalah reptilia keempat terbesar dengan berat melebihi setengah tan. – Agensi


IPD Kota Kinabalu Turun Padang Hulur Bakul Makanan

KOTA KINABALU: Ibu Pejabat Polis Daerah (IPD) Kota Kinabalu meluangkan masa menyantuni 20 keluarga sekitar daerah ini untuk menyampaikan sumbangan bakul makanan menerusi Program Ziarah Qaseh, hari ini.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, program berkenaan bertujuan membantu orang awam yang terjejas akibat pandemik Covid-19.

Katanya, bantuan makanan yang disampaikan itu diharap dapat meringankan bebanan yang dihadapi ketika ini.

“Hari ini, kita menyerahkan bakul makanan kepada 20 keluarga dan selebihnya akan diteruskan dari semasa ke semasa.

“Bantuan berupa makanan dan keperluan harian seperti beras, telur, minuman, tepung, minyak masak dan sebagainya kepada mereka yang kita rasa terkesan dengan Covid-19 ini,” katanya ketika ditemui media selepas memberi sumbangan bakul makanan, di sini, hari ini.

Sumbangan bakul makanan itu membabitkan lima lokasi di sekitar daerah ini iaitu di Jalan Patuma 2, Kampung Cenderakasih Kolombong, Balai Polis Inanam, Kampung Lobai, Kampung Suang Parai.

Mengulas lanjut, Mohd Zaidi berkata, pihaknya sudah mengumpulkan sebanyak 80 bakul makanan untuk diagihkan kepada mereka yang dikenal pasti oleh ketua-ketua balai polis di kawasan masing-masing.

“Kita berharap dengan bantuan yang disampaikan akan dapat meringankan bebanan mereka yang terkesan dengan pandemik Covid-19 ini.

“Ini juga selaras dengan tema polis ‘Masyarakat dan Polis Berpisah Tiada’,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Lawan Sarawak, Peminat Diajak Ke Stadium Likas Malam Esok

PEMINAT DIAJAK KE STADIUM LIKAS SOKONG TAMBADAU SABAH MALAM ESOK

KOTA KINABALU: Peminat sukan bola sepak tempatan diajak datang memberi sokongan mantap kepada pasukan Tambadau Sabah menentang  Sarawak di Stadium Likas malam esok.

Perlawanan dengan pasukan negeri jiran ini merupakan kedua terakhir di gelanggang sendiri dalam aksi Liga Premier Malaysia 2019.

Selepas malam esok Tambadau Sabah mempunyai baki empat lagi perlawanan sebelum menamatkan perjuangan musim ini.

Pemangku Presiden Persatuan Bola Sepak Sabah (SAFA) Datuk Peter Anthony berkata Tambadau sekarang berada dalam keadaan terbaik untuk mengakhiri kemarau gelaran selama 23 tahun.

Kali terakhir Sabah bergelar juara liga bola sepak utama negara ialah pada tahun 1996.

“Saya tahu ada keputusan tidak popular  pengurusan baharu sebelum ini tetapi disebalik semua itu saya yakin tujuan kita semua sama dan cuma satu iaitu untuk melihat bola sepak Sabah yang sekian lama tenggelam kembali gemilang.

“Kita sudah hampir tetapi belum mencapainya. Oleh itu saya mengajak penyokong setia Tambadau mantapkan lagi sokongan bermula malam esok bagi membantu menyemarakkan semangat pasukan mengharungi perlawanan yang semakin genting,” kata Peter ketika dihubungi di sini hari ini.

Katanya kemenangan boleh membantu Tambadau bukan sahaja terus menghampiri sasaran ke Liga Super tetapi mengukuhkan kedudukan sebagai calon utama menjulang gelaran juara Liga Premier musim ini.

“Sebelum ini ramai yang mengadu malas ke stadium kerana prestasi hambar pasukan tetapi musim ini kami telah berusaha mengubahnya dan hari ini Tambadau sudah di persada liga.

“Kami akan terus berusaha memantapkan pasukan tetapi adalah lebih indah jika kita dapat bersama-sama berkongsi usaha itu dengan kapasiti masing-masing. Penyokong boleh membantu dengan menjadi pemain ke-12 pasukan

Dalam pada itu Peter yang juga Menteri Pembangunan Infrastruktur Sabah gembira dengan persiapan dan perkembangan prestasi pasukan.

“Saya melihat kesungguhan semua anggota pasukan, pegawai, jurulatih dan pemain dalam latihan.

“Saya berharap kesungguhan itu akan dapat kita sama-sama saksikan juga semasa perlawanan esok,” katanya.

Beliau berkata walaupun ia adalah pertemuan antara pasukan teratas dan tercorot, sejarah menunjukkan pertembungan antara dua pasukan Borneo itu sentiasa sengit dan menarik.

“Saya percaya malam esok juga menjanjikan pertarungan sengit. Saya harap pemain kekal fokus dan main habis-habisan untuk dapatkan kemenangan dan keluar sebagai pasukan terbaik Borneo,” katanya.

Sabah menewaskan Sarawak 2-1 dalam pusingan pertama di Kuching.

Tambadau kini di tangga teratas dengan 31 mata tetapi kedudukan itu mungkin berubah kerana dua pasukan di bawah yang boleh memintas iaitu JDT II dan UiTM FC saling bertembung malam ini.

Sarawak pula di kedudukan tercorot dikalangan 11 pasukan dengan 10 mata.

Sambil itu, ketua jurulatih, Jelius Ating dijangka tidak membuat perubahan ketara dalam kesebelasannya. –SabahNewsToday


Singa terkam kanak-kanak perempuan [VIDEO]

MOSCOW: Kanak-kanak perempuan berusia empat tahun dimasukkan ke hospital untuk menerima rawatan selepas mukanya dicakar singa sarkas, pada pertunjukan dikhaskan untuk kanak-kanak, kata pegawai, hari ini.

Kejadian berlaku semalam disiasat Jawatankuasa Siasatan.

Kejadian berlaku pada pertunjukan sarkas di kampung Uspenskoye di wilayah Krasnodar, 1,250 kilometer ke selatan Moscow.

Rakaman amatur di televisyen menunjukkan haiwan liar itu yang dikawal penjinak singa, tiba-tiba menerkam mangsa.

Serangan seumpama itu kerap berlaku di Russia, yang menyaksikan penggunaan haiwan liar adalah perkara biasa dan sarkas yang tidak dikawal dengan baik melakukan pertunjukan di wilayah di negara itu.

Jawatankuasa Siasatan melancarkan siasatan mengenai pelanggaran keselamatan pada persembahan dikhaskan untuk kanak-kanak dan menahan pengarahnya, yang berhadapan hukuman penjara sehingga enam tahun.

Rakaman video menunjukkan cuma jaring longgar melindungi penonton.

Imej juga menunjukkan budak itu berdiri berhampiran gelanggang dengan membelakangkan singa betina itu.

Pegawai berkata, budak itu dibawa ke hospital kanak-kanak di ibu negeri Krasnador dengan luka pada muka dan kecederaan lain.

Pegawai tempatan memberitahu agensi berita RIA Novosti singa itu tidak menggigit mangsa tetapi mencakar mukanya.

Penjinak singa dan pengarah Moscow Big Circus, Eduard Zapashny, mengkritik ‘kecuaian jenayah’ oleh pengarah sarkas yang ditahan dan penjinak yang ‘amat tidak profesional’ dalam ulasan kepada stesen radio National News Service. – AFP


SPR: Tidak salah guna kenderaan rasmi kerajaan untuk kempen politik

SEREMBAN: Suruhanjaya Pilihan Raya (SPR) berkata penggunaan kereta rasmi kerajaan untuk tujuan kempen politik tidak salah berdasarkan Akta Kesalahan Pilihan Raya (AKPR) 1954.

Timbalan Pengerusi SPR, Azmi Sharom berkata, kenderaan rasmi kerajaan yang diperuntukkan kepada seseorang individu boleh digunakan untuk semua tujuan.

Katanya, hanya kereta jabatan atau agensi kerajaan sahaja tidak dibenarkan digunakan dalam kempen politik, termasuk dalam mana-mana pilihan raya kecil (PRK) yang diadakan.

“Tidak semestinya (berlaku kesalahan), sebab kita kena lihat siapa punya kereta.

“Kalau penggunaan kenderaan yang dikhaskan untuk kegunaan peribadi, kita tidak boleh buat apa-apa,” katanya dalam sidang media selepas majlis pengumuman calon PRK Dewan Undangan Negeri (DUN) Rantau, hari ini.

Katanya, kenderaan yang diperuntukkan kepada individu, termasuk menteri atau anggota exco untuk kegunaan peribadi tidak menimbulkan apa-apa masalah.

“Ada peruntukan, kereta yang disediakan kepada seseorang individu boleh digunakan sebagai rujukan kegunaan peribadi,” katanya, dengan memberi contoh pengunaan aset kerajaan seperti yang berlaku dalam PRK Cameron Highland merupakan satu kesalahan dan tindakan boleh diambil.

Kereta rasmi dipercayai milik kerajaan negeri dilihat berada di lokasi pusat penamaam calon di SJK (C) Bandar Sri Sendayan sempena PRK Rantau, pagi ini.

Tinjauan FMT mendapati kereta berkenaan diletak di tempat parkir berdekatan kawasan penyokong Pakatan Harapan (PH) berkumpul.

Kenderaan berwarna hitam jenis Honda Accord itu kelihatan berada di situ seawal jam 7.45 pagi lengkap dengan gencana rasmi Yang Dipertua Dewan Undangan Negeri.

Selain kenderaan terbabit, FMT difahamkan beberapa kenderaan lain milik kerajaan, termasuk kenderaan rasmi timbalan speaker DUN dan seorang anggota Exco turut kelihatan di lokasi sama.

PRK Rantau pada 13 April depan diarah diadakan selepas Mahkamah Pilihan Raya Seremban mengisytiharkan kemenangan penyandangnya, yang mewakili Barisan Nasional (BN), Mohamad Hasan, di kerusi itu dalam pilihan raya umum ke-14 Mei tahun lepas, terbatal dan tidak sah.

Mohamad memenangi kerusi itu tanpa bertanding pada hari penamaan calon pada 28 April, selepas calon PH Dr S Streram tidak dibenarkan masuk ke pusat penamaan calon kerana tidak memiliki pas dikeluarkan oleh SPR.

PRK Rantau menyaksikan pertembungan 4 penjuru antara Mohamad dan 3 lagi calon iaitu Streram yang mewakili PH dan 2 calon Bebas, Malar Rajaram dan Mohamad Nor Yassin. – FMT


Pos Balai Bomba Atas Air Pertama Di Semporna Bakal Siap Hujung Tahun Ini

KOTA KINABALU: Pos balai bomba atas air pertama dibina di Semporna bakal siap sepenuhnya hujung tahun ini yang akan menjadi benteng pertama sebelum kehadiran pasukan bomba sekiranya berlaku kebakaran.

Perkara itu dimaklumkan oleh Ketua Setiausaha Kementerian Perumahan dan Kerajaan Tempatan Datuk Seri Mohammad Mentek selepas merasmikan Majlis Tamat Latihan Kursus Sijil Kebombaan Gred KB19 di di Akademi Bomba dan Penyelamat Malaysia, di Jalan Sulaman, di sini, hari ini.

Menurutnya, penubuhan pos itu juga akan diperluaskan secara berperingkat ke kawasan penempatan kampung air di seluruh negeri ini.

“Pos balai bomba itu akan dilengkapi dengan kelengkapan bersesuaian termasuk bot dan peralatan pemadaman api. Ia akan siap sepenuhnya hujung tahun ini dan dijangka mampu membantu sekiranya berlaku kecemasan.

“Pembabitan komuniti setempat dalam operasi kecemasan juga lebih efektif berikutan mereka lebih mahir dengan kawasan kampung untuk operasi menyelamat dan tahu lokasi punca air,” katanya.

Hadir sama pada majlis itu, Ketua Pengarah Jabatan Bomba dan Penyelamat Malaysia (JBPM) Datuk Mohammad Hamdan Wahid dan Pengarah JBPM Sabah Kamarulzaman Malik Abdullah.

Mohammad berkata, pasukan bomba atas air ini sememangnya terlatih dan dilengkapi dengan pelbagai kecekapan dalam menghadapi kecemasan sama ada di air ataupun darat.

“Anggota bomba ini diberikan latihan bagi meningkatkan kemahiran untuk kesiapsiagaan ketika menghadapi pelbagai kes kecemasan.

“Sepanjang tahun ini, kita sudah melatih seramai 898 orang di tiga akademi bomba seluruh negara membabitkan 689 di Terengganu, 77 di Sarawak dan 132 di Sabah.

“Bagi tahun depan pula, JBPM dijangka akan melatih seramai 400 orang,” katanya.

Terdahulu pada majlis berkenaan, seramai 132 anggota bomba tamat latihan berkenaan selepas menjalani latihan lebih empat bulan.


Bom Ikan: 4 Lelaki Pala’u Ditahan Di Semporna

SEMPORNA: Pasukan Polis Marin (PPM) berjaya menahan empat lagi lelaki Palauh dipercayai menjalankan aktiviti mengebom ikan di perairan laut Bulipatuid, di sini kelmarin.

Komander PPM Wilayah Empat Sabah Asisten Komisioner Mohamad Pajeri Ali berkata, suspek berusia 23 hingga 25 tahun itu ditahan ketika sedang menjalankan aktiviti mengebom ikan pada jam 2.30 petang.

“Anggota kita kemudiannya bertindak menahan bot pam suspek untuk diperiksa dan mendapati terdapat seorang juragan dan tiga awak-awak di dalam bot terbabit.

“Hasil pemeriksaan lanjut, turut ditemukan satu botol kaca berisi baja ammonia, detonator lengkap bersama sumbu serta mancis dipercayai digunakan untuk menjalankan aktiviti mengebom ikan,” katanya dalam kenyataan, di sini semalam.

Beliau berkata semua suspek dan barang rampasan termasuk bot pam dibawa ke pangkalan PPM Semporna untuk tindakan lanjut.

Jumlah keseluruhan rampasan dianggarkan bernilai RM4,095.50 dan kes disiasat dibawah Seksyen 8 Akta  Bahan Letupan 1957.


Bung Moktar Sokong Keputusan Longgar SOP Di Sabah

KOTA KINABALU : Timbalan Ketua Menteri Sabah, Datuk Seri Bung Moktar Radin kekal menyokong penuh keputusan Ketua Menteri, Datuk Seri Hajiji Noor berhubung isu melonggarkan prosedur operasi standard (SOP) di negeri ini.

Beliau mengakui memang ada berlaku percanggahan keputusan itu dengan pihak Majlis Keselamatan Negara (MKN) Pusat, namun yakin masing-masing mempunyai pendapat sendiri dalam usaha mencegah penularan wabak Covid-19.

“Selaku pemimpin dalam negeri Sabah, keputusan kerajaan ini adalah keputusan bersama setelah kita berbincang. Saya sendiri berdiri teguh di belakang keputusan Ketua Menteri untuk meletakkan SOP Sabah berlandaskan data dan fakta yang kita peroleh dari masa ke masa.

“Tetapi ini bukannya menidakkan kehendak MKN Pusat sebab MKN juga ada sudut tersendiri untuk tujuan yang sama dalam mencegah virus Covid-19 ini,” katanya ketika dihubungi pada Rabu.

Beliau berkata demikian bagi mengulas keputusan kerajaan Sabah yang melonggarkan SOP namun Menteri Kanan (Keselamatan), Datuk Seri Ismail Sabri Yaakob dilaporkan berkata, kerajaan negeri tidak boleh melonggarkan SOP yang sedang berkuatkuasa.

Bung Moktar yang juga Menteri Kerja Raya Sabah turut menjelaskan, walaupun kerajaan Sabah memutuskan untuk melonggarkan SOP namun ia dilaksanakan dengan ketat.

“Setelah kerajaan negeri melihat keadaan di Sabah melalui data-data yang kita peroleh dari masa ke masa, maka kita telah memutuskan untuk melonggarkan sop bagi mempertingkat memulihkan ekonomi Sabah dalam pelbagai industri.

“Bagaimanapun, kita juga meletakkan SOP yang tegas iaitu satu meja tidak melebihi dua orang atau mengikut kapasiti meja untuk dine-in di restoran dan kita masih memperketatkan untuk tidak membuka kawasan yang kita lihat boleh mendatangkan musibah,” katanya.

Sehubungan itu, beliau yang juga Ahli Parlimen Kinabantangan berharap supaya MKN Pusat melihat perkara itu dari sudut positif.

“Apa yang penting kerajaan perlu mempercepatkan proses vaksinasi kepada seluruh rakyat Malaysia termasuk di Sabah,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


12 Pulau Yang Menarik Di Sabah. Sangat Cantik & Best, Tak Perlu Ke Maldives!

Rentetan dari senarai pulau menarik di Malaysia yang kurang popular dan infografik tentang pulau tercantik di Malaysia, kami sediakan artikel yang lebih spesifik kepada negeri Sabah sahaja.

Untuk pengetahuan, Sabah adalah syurga bagi pencinta pulau. Dianugerahkan dengan pulau yang amat cantik dengan air yang hijau-biru, ia bakal menggamit pengunjung ke sana. Daerah Semporna menggunguli carta kerana di situlah terdapat banyak pulau yang cantik-cantik.

A. Pulau Yang Popular di Sabah

Ada sebab pulau-pulau ini popular. Ini kerana terdapat banyak kemudahan dan resort yang disediakan. Perjalanan juga agak mudah jika ingin ke sini. Jadi, sebagai pelancong, anda tidak perlu risau jika bercadang melawat pulau-pulau menarik di Sabah ini.

Pulau-pulau ini juga sungguh popular kerana banyak mendapat promosi dan publisiti.  Informasi tentang pulau-pulau ini juga mudah dijumpai di Internet. Lihat bagaimana mudahnya kami menyelitkan maklumat yang bersumber dari Wikipedia.

1. Pulau Manukan, Kota Kinabalu, Sabah

Sumber dari Wikipedia, Pulau Manukan adalah pulau yang paling popular di kawasan Kota Kinabalu. Pulau ini juga mempunyai beberapa kawasan yang terbentang baik di pantai selatan. Pantai yang terbaik adalah di kawasan hujung timur pulau itu. Pada luar pesisir Pulau Manukan terdapat terumbu karang yang sangat sesuai untuk diselam.

Daripada 5 pulau yang termasuk dalam Taman Tunku Abdul Rahman, pulau ini mempunyai kemudahan pelancongan yang paling maju dengan terdapat 20 unit chalet, rumah kelab, dan beberapa restoran dan pusat menyelam.

Menurut Wikipedia juga, Taman Tunku Abdul Rahman meliputi lima buah pulau, iaitu Pulau Gaya, Pulau Manukan, Pulau Mamutik, Pulau Sapi, dan Pulau Sulug dengan keluasan keseluruhan 4,929 hektar serta jaraknya dari Kota Kinabalu antara tiga hingga lapan kilometer.

Pulau-pulau ini merupakan tempat perlindungan pelbagai jenis tumbuhan dan haiwan termasuk sejenis burung yang paling ganjil iaitu Burung Tambun atau Megapode yang kelihatan seakan-akan seekor ayam tetapi mempunyai kaki yang besar dan mengeluarkan bunyi seperti kucing.

Menurut blog budakletrik, boleh naik bot dari jet Jesselton Point. Berikut ialah tambang bot dan snorkeling di Pulau Manukan:

Tambang bot ke Pulau Manukan : RM 23.00

Cukai jeti Jesselton Point : RM 7.00

Sewa alatan snorkeling : RM 10.00

Sewa jaket keselamatan : RM 10.00

Sila cuci mata puas-puas dengan banyak gambar Pulau Manukan. Sila bawa seluar atau baju renang sendiri. Kalau beli di sana, memang cekik darah!

Selain itu, sungguh bijak tindakah Zura yang tapau makanan sebelum pergi ke Pulau Manukan. Katanya, makanan atau pulau sangat mahal!.

Sebelum baca lebih lanjut tentang Pulau Mabul, cuci mata dulu di blog Chawanna yang ‘berminimoon’ di sini secara backpacking di Uncle Chang. Kami pasti anda akan terus buka laman web Air Asia atau Malaysia Airlines untuk cari tiket murah.

Menurut Wikipedia, Pulau Mabul terletak di pesisir pantai tenggara negeri Sabah, Malaysia. Pulau ini terkenal kerana dekat dengan pulau Sipadan.

Pulau ini kecil dan melengkung dan terdapat banyak batu karang pelbagai jenis. Batu karang menjadi tumpuan spesies ikan marin kerana banyaknya makanan plankton . Dasarnya tidak dalam, sesuai dengan kejadiannya sebagai pentas benua di Laut Sulawesi. Kedalaman sekitar 25 hingga 30 meter sesuai untuk aktiviti ‘scuba diving’.

Banyak sekali hidupan eksotik seperti sotong kurita, cephalopods, udang geragau, ketam, rumpai laut lain.

Hang Dhamin berkongsi coretan perjalanan beliau setelah lebih setahun menunggu impian untuk ke Pulau Mabul ini.

Aina Azami juga akhirnya jejak kaki ke sini setelah dengar kata-kata orang yang underwater scenery Pulau Mabul lebih cantik dari Pulau Perhentian.

Antara lain, umie pula berkata, terlalu banyak batu-batu karang yang terpelihara, cantik dan langsung tidak terusik. Selain itu, pelbagai spesis ikan laut dalam dan cetek yang cantik boleh ditemui di sini.

Poorbritney juga sudi berkongsi trip bajet beliau menaiki pesawat Air Asia.

Menurut sumber dari Wikipedia, Pulau Sipadan ialah sebuah pulau lautan berhampiran dengan Semporna, sebuah bandar di pantai timur Sabah, Malaysia. Pulau Sipadan merupakan satu-satunya pulau samudera di Malaysia daripada batu kapur dengan ketinggian 600 meter dari dasar laut.

Kalau tak pernah lihat ikan jerung, anda pasti akan berjumpa secara ‘live’ kerana ia adalah hidupan laut yang biasa dijumpai di sini. Jika sudah berada di Pulau Mabul, perjalanan ke Pulau Sipadan hanyamengambil masa 15 minit sahaja.

Belek-belak gambar di blog Yantie Ahmad yang siap pergi diving, Subhanallah, sungguh cantik hidupan laut di sini. Kalau Irina yang hamil pun boleh sampai ke sini, apa alasan anda?

4. Pulau Sapi, Kota Kinabalu, Sabah

Pulau Sapi adalah pulau yang terletak di Taman Tunku Abdul Rahman. Pulau Sapi dibangunkan dengan kemudahan pelancong yang termasuk jeti, perlindungan berkelah, tempat memanggang, meja, bilik persalinan, dan bilik air.

Jika singgah di jeti Jesselton Point dan tidak tahu pulau mana yang ingin dikunjungi, selain Pulau Manukan, kami cadangkan anda pergi Pulau Sapi. Pakej lebih kurang sama, tidak ada banyak beza.

Lebih baik lagi, singgah kedua-dua pulau ini seperti Ella yang sewa satu bot terus. Katanya lagi, cukuplah kalau kita melawat satu atau dua pulau. Tidak perlu melawat banyak sebab pulau-pulaunya lebih kurang sama sahaja.

Kalau masih tidak tahu pulau mana yang patut dikunjungi, ikut nasihat Fizura yang pergi ke Pulau Manukan dan Pulau Sapi sambil angkut satu family ke sana. Menurut beliau lagi, pasir di Pulau Sapi lebih halus dari Pulau Manukan.

Hati-hati bila mandi di Pulau Sapi kerana ada jellyfish, ujar Qaseh Tia. Sebelum terlupa, tiket mesti di simpan untuk pergi ke pulau-pulau lain, jelas Anna yang melawat Pulau Manukan dan Pulau Sapi.

Menurut Pas De Nom, di sini juga ada pakej diving yang harganya termasuk makan dan harga sewa bot.

5. Pulau Tiga, Kota Kinabalu, Sabah

Menurut Wikipedia, Pulau Tiga adalah sebuah pulau yang tidak dihuni oleh manusia yang terletak di Laut China Selatan, dekat pesisir pantai barat Sabah, Malaysia.

Pulau ini terbentuk pada 21 September 1897 ketika gempa bumi yang melanda Mindanao menyebabkan letusan gunung berapi dekat Borneo.

Pulau Tiga terkenal sebagai lokasi pengambaran rancangan TV realiti Survivor yang pertama. Menurut daryl dari blog Tourism Malaysia, selepas mendarat di Lapangan Terbang Antarabangsa Kota Kinabalu, beliau naik van selama 2 jam ke Kuala Penyu. Dipetik dari blog daughterofdestiny, dari Kuala Penyu pula, perjalanan dengan speedboat pula hanya mengambil masa 30 minit.

B. Pulau Yang Kurang Popular di Sabah

Ada sebab pulau-pulau ini kurang popular dan tidak diketahui ramai. Mungkin kerana kurang promosi oleh media arus perdana tentang pulau-pulau yang menarik di Sabah.

Juga mungkin kerana tidak terdapat banyak kemudahan dan resort yang disediakan. Lebih-lebih lagi, ada antara pulau-pulau ini yang hanya menjadi kampung dan bukan untuk dikomersilkan. Jadi, jika tidak mengharapkan resort mewah dah boleh hidup ala kadar, tempat ini amat sesuai untuk anda.

Tambahan lagi, sukar untuk mendapat maklumat tentang pulau-pulau ini di Internet, terutama dari Wikipedia. Nasib baik ada beberapa orang blogger yang sudi mencoretkan perjalanan mereka ke sini.

1. Pulau Bohey Dulang, Semporna, Sabah

Pulau ini juga dikenali dan dipanggil Pulau Bohaydulong atau Pulau Bohidulong. Jarak perjalanan dari bandar Semporna lebih kurang 30 minit, dengan menaiki bot. Pulau Bohey Dulang ialah satu daripada 8 pulau dalam  Tun Sakaran Marine Park.

Kalau ada masa, baca entri honeymoon dari Chawanna ini penuh dengan gambar kecantikan Pulau Bohey Dulang.

Kami teramat pasti, gambar-gambar ini bakal menggetarkan jiwa anda dan buat anda tergamam kerana teramat cantik!

Pulau Kapalai terletak lebih kurang 15 kilometer dari Pulau Sipadan. Ia adalah syurga bagi penggemar sukan skuba dan snorkeling. Pulau Kapalai juga adalah destinasi yang sangat sesuai untuk bulan madu.

Biasanya, ramai orang akan pergi ke Pulau Mabul-Pulau Sipadan-Pulau Kapalai-Pulau Bohey Dulang. Bak kata seorang blogger, akibat kawasan sekitar yang terlalu cantik, hatiku tertinggal di Kapalai.

Kalau mahu tahu, menurut Wikipedia, Pulau Banggi ini adalah pulau terbesar di Malaysia. Lebih besar dari Langkawi dan Pulau Pinang!

Baca catatan kembara dan pengalaman ke Pulau Banggi untuk maklumat lanjut. Jika minat diving, jangan lupa singgah ke sini juga.

4. Pulau Bum Bum, Semporna, Sabah

Menurut Wikipedia, Pulau Bum Bum terletak berhampiran dengan perairan Semporna, Kunak dan Lahad Datu. Dikatakan juga, saiz Pulau Bum Bum lebih kurang sebesar Singapura.

Walaupun Pulau Bum Bum bukanlah sebuah pulau pelancongan, airnya masih lagi crystal clear. Percutian ke Semporna tidak sempurna jika tidak singgah ke sini.

Tidak perlu cakap banyak, lihat gambar sahaja sudah buat mulut kita terlopong. Malah terdetik di hati, benarkah ada pulau sebegini di Malaysia?

Jika terlalu banyak kerja di pejabat, ambil cuti dan hilangkan stress di sini. Bila sudah sampai Pulau Mabul, jangan lupa singgah ke Pulau Mataking. Mungkin kena sewa bot yang agak mahal, tetapi sangat-sangat berbaloi.

Ini sememangnya pulau yang jarang dikenali ramai. Jikalau anda cuba Google untuk mencari maklumat, pasti anda akan kecewa. Nasib baik ada yang sudi berkongsi gambar ketika beliau pergi island hopping ke sana.

Pulau Timba Timba terkenal dengan pantainya yang cantik dan hidupan laut yang jarang dijumpai. Juga ada warna 3 layer yang sangat cantik.

Hidupan lautnya termasuk sotong besar, ular laut dan ikan jerung kecil. Selain itu, penyu juga selalui dijumpai di sini. Antara yang lain ialah udang kara, blue ribbon eels, moray eels, barracudas dan large coral trout.

Walaupun namanya sama, ini bukan Pulau Sibu yang terletak di  Mersing, Johor. Pulau Sibuan termasuk dalam rangkaian Taman Marin Tun Sakaran.

Pulau ini berpenghuni dengan etnik Bajau Laut. Ada yang bersetuju, bercerita tentang pulau-pulau di Semporna lebih menarik dari tempat lain. Dikatakan lagi Pulau Sibuan adalah tempat pilihan diver sebelum Pulau Sipadan menjadi terkenal.

Air di sini, katanya sangat jernih. Sekejap hijau, sekejap biru. Suasana sekeliling pula, bagaikan dalam filem yang dibuat-buat, padahal ia adalah yang semulajadi.

Ini cuma sebahagian dari pulau-pulau yang menarik di Sabah. Sebenarnya, banyak sangat tempat percutian menarik di Malaysia, lebih-lebih lagi di negeri Sabah. Cuma ramai antara kita tidak tahu kerana kurang publisiti dan promosi di media massa. Buat apa pergi ke Maldives jika pantai dan pulau di Malaysia adalah setanding?

PULAU PULAU DI SABAH MEMANG TERBAIK!!


Pelakon Abu Bakar Omar Meninggal Dunia

KUALA LUMPUR: Pelakon veteran, Abu Bakar Omar, 73, menghembuskan nafas terakhir dipercayai masalah jantung dan hati di Kedah Medical Centre (KMC), jam 9.04 pagi ini.

Anak sulungnya, Mohd Zainuddin Abu Bakar berkata, bapanya dibawa ke KMC, malam tadi oleh adiknya selepas kelihatan tidak larat ketika berbuka puasa.

“Sebelum dibawa ke hospital keadaan arwah bapa baik-baik sahaja. Arwah boleh berpuasa dan kelihatan sihat seperti biasa. Arwah ada menghidap beberapa penyakit, tetapi tidaklah teruk, hanya kolesterol dan masalah usus.

“Bagaimanapun, arwah kelihatan penat dan tidak larat ketika berbuka puasa malam tadi. Arwah hanya sempat meneguk air sahaja. Melihat keadaan bapa seperti kepenatan, adik bergegas membawa bapa ke KMC. Melalui pemeriksaan dilakukan, doktor mendapati jantung dan hati arwah bengkak.

“Pada tengah malam, bapa dimasukkan ke Unit Rawatan Rapi (ICU) dan disahkan meninggal dunia pada pagi ini. Pemergian arwah cukup mengejutkan buat kami sekeluarga memandangkan arwah masih boleh berbual sewaktu dalam perjalanan ke hospital,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Lan Solo Buka Kedai Runcit Jual Produk Sabah & Sarawak

KUALA LUMPUR: Penyanyi, Lan Solo, mendapat inspirasi untuk membuka kedai runcit menjual barangan dari Sabah dan Sarawak apabila sering menerima pesanan mendapatkan makanan popular dua negeri berkenaan.

Katanya, kedai yang dibuka di Puchong Prima sejak sebulan lalu itu menerima sambutan memberangsangkan daripada mereka yang mengidam makanan negeri terbabit.

“Saya kerap menerima undangan menjayakan persembahan di Sabah dan Sarawak, jadi ramai yang sering meminta tolong kami belikan makanan dari sana. Dari situ, isteri mendapat idea untuk membuka kedai runcit menjual produk makanan Sabah dan Sarawak.

“Berikutan ada produk yang tidak boleh diterbangkan kerana berbau dan sebagainya, jadi sebahagiannya dibawa ke sini menggunakan kaedah kargo.

“Saya sendiri menyukai makanan unik di kedua-dua negeri terbabit dan tidak lupa menikmatinya setiap kali berada di sana,” katanya ketika ditemui pada sidang media program hiburan, My Buskers, di sini.

Selain dirinya, rancangan 11 episod itu akan turut menampilkan artis seperti Datuk Awie, Ameng, Azharina, Datuk Hattan, Black, Adira, Hujan, Drama Band, Ruffedge dan One Nation Emcees.

Kata Lan, ramai teman artis berasal dari dua negeri itu, seperti Azharina dan Adira, turut berkunjung ke kedai mereka kerana rindukan makanan kampung halaman masing-masing.

“Alhamdulillah, buat waktu ini sambutan diberikan memberangsangkan dan kami berhasrat menambah lebih banyak produk untuk jualan pada masa akan datang,” katanya.

Sementara itu, berkongsi mengenai perkembangan kerjaya, Lan kini dalam proses menghasilkan single bersama bekas anggota kumpulan Kristal.

“Buat waktu ini, kami mahu dikenali sebagai Ex Band. Ketika ini, kami mencari material sesuai untuk dijadikan single dalam usaha mengembalikan zaman kegemilangan, seperti ketika bersama-sama sebagai Kristal.

“Ia juga sebagai usaha membantu rakan yang sudah lama tidak bergerak aktif dalam bidang seni. Tiada motif lain kami berbuat demikian selain mencari rezeki untuk menyara keluarga,” kata Lan.


KJ Dilantik Sebagai Menteri Kesihatan

PUTRAJAYA: Perdana Menteri, Datuk Seri Ismail Sabri Yaakob hari ini mengumumkan pelantikan barisan Jemaah Kabinet yang baharu.

Menerusi siaran langsung, Khairy Jamaluddin secara rasminya dilantik menjadi Menteri Kesihatan.


Kerajaan Sabah lancar program bebas sampah

SEMPORNA, 11 Nov — Kerajaan negeri hari melancarkan program “Sabah Bebas Sampah” dalam usaha memupuk kesedaran tentang aspek menjaga kebersihan di kalangan  masyarakat  disamping menunjukkan bahawa kerajaan negeri memandang  serius terhadap tahap kebersihan di semua daerah di negeri ini.

Pelancaran  program perintis itu di sini  disempurnakan oleh Ketua Menteri Sabah Datuk Seri Mohd Shafie Apdal hari ini.

Pemilihan daerah itu untuk pelancaran program adalah  sejajar dengan perhatian yang  diberikan oleh Mohd Shafie yang tidak berpuas hati terhadap tahap kebersihan di daerah itu.

Dalam ucapannya, Shafie yang juga Anggota Dewan Undangan Negeri (ADUN)  kawasan Senallang berkata pada masa sekarang sampah sarap ada di merata tempat sama ada di darat atau lautan di daerah ini.

Katanya penduduk daerah ini harus  bertanggungjawab  terhadap masalah kebersihan yang dihadapi di daerah ini.

“Sebagai daerah yang punya tarikan pelancongan berasaskan alam semulajadi dan marin, masyarakat memainkan peranan penting untuk tidak membuang sampah di merata tempat termasuk di kawasan kampung mereka.

“Saya tidak mahu Semporna dikenali  sebagai daerah yang kotor tetapi sebagai daerah yang terkenal dengan tarikan pelancongan,” katanya.

Justeru, beliau mahu Majlis Daerah Semporna menjadikan tahap kebersihan di daerah ini sebagai Indeks Pencapaian Utama dan dipantau sendiri oleh Pegawai Daerah Blanus Kontong.

Mohd Shafie berkata selepas Semporna, program itu akan diperluaskan di daerah lain di negeri ini bagi memastikan masalah kebersihan tidak menjejaskan sektor pelancongan.


TERKINI: 5 Kematian Baharu Akibat Covid-19 Dicatatkan Hari Ini

PUTRAJAYA: Dr Noor Hisham Abdullah hari ini mengumumkan bahawa terdapat lima kes kematian baharu disebabkan oleh Covid-19 dicatatkan pada hari ini.

Pertambahan kes kematian tersebut menjadikan keseluruhan 82 kematian atau 1.64% setakat ini.

#COVID19Malaysia Terkini 14 April 2020Kes baharu 170 Keseluruhan 4,987 Kes aktif 2,427ICU 60 kes termasuk 33 bantuan alat pernafasanKematian baharu 5 kesKeseluruhan 82 kematian atau 1.64%. pic.twitter.com/J3j4pAZkXs


Tidak Perlu Pertukaran Gelaran Ketua Menteri Bagi Sabah – Bekas KM

KOTA KINABALU : Sabah tidak perlu mencontohi kerajaan negeri Sarawak yang membuat keputusan untuk menukar gelaran ‘Ketua Menteri’ kepada ‘Premier’, kata bekas Ketua Menteri Sabah Datuk Yong Teck Lee.

Presiden Parti Progresif Sabah (SAPP) itu berkata fokus sebaliknya perlu diberikan kepada usaha mengembalikan gelaran Yang Dipertua Negeri kepada gelaran asal yang diubah pada tahun 1976, yakni Yang Dipertua Negara.

Beliau berkata mengembalikan gelaran asal Ketua Negeri itu menerusi pindaan perlembagaan negeri akan menggambarkan Sabah sebagai salah satu wilayah yang menyertai pembentukan Malaysia.

“Memperoleh kuasa autonomi adalah lebih penting daripada pertukaran nama. Kita (Sabah) harus meneruskan peralihan kuasa bagi perkara-perkara di bawah senarai persekutuan, serentak kepada senarai kuasa kerajaan negeri,” katanya dalam kenyataan di sini hari ini.

Yong berkata terdapat juga beberapa isu penting yang perlu diteruskan seperti mendapatkan semula hak Sabah yang terhakis di bawah Perjanjian Malaysia 1963.

Mengulas langkah Sarawak menggantikan gelaran Ketua Menteri kepada Premier, Yong berkata soal penggunaannya perlu diperjelaskan.

“Contohnya ialah isu istilah yang tepat dalam Bahasa Malaysia bagi gelaran ‘Premier’. Premier adalah ketua kerajaan dalam sesebuah negara yang tidak beraja. Saya rasa Sarawak dan Sabah juga layak untuk itu.

“Bagaimanapun ‘Perdana Menteri’ adalah gelaran ketua kerajaan yang mempunyai raja. Perkara ini perlu diperjelaskan dengan sepenuhnya sebelum gelaran Premier digunakan,” katanya.

Yong berkata perkara itu tidak berbangkit bagi Melaka dan Pulau Pinang, kerana mereka tiada kabinet, tidak seperti Sabah dan Sarawak, mereka (Melaka dan Pulau Pinang) hanya ada Exco (executive councils). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Seru Pasar Malam, Mingguan, Tamu Dibenar Beroperasi

KOTA KINABALU: Ahli Parlimen Sepanggar, Azis Jamman, meminta Dewan Bandaraya Kota Kinabalu (DBKK) supaya mempertimbangkan semula keputusan menutup operasi pasar malam, pasar mingguan dan tamu di kawasan bandar raya Kota Kinabalu selama dua minggu bermula Sabtu lalu.

Katanya, pihak DBKK mungkin boleh membenarkan pusat perniagaan itu kembali beroperasi dengan prosedur operasi standard (SOP) lebih ketat termasuk menggunakan sistem bernombor serta bilangan pengunjung yang terhad.

“Keputusan yang dibuat secara mengejut itu bukan saja mengecewakan peniaga malah secara nyata menjejaskan pendapatan golongan yang terkesan akibat pandemik Covid-19 sejak lebih setahun lalu.

“Mereka ini cuba mencari sumber pendapatan baru menerusi jualan ketika bulan Ramadan. Ramai penduduk bukan sahaja dari Parlimen Sepanggar malah di kawasan sekitar Kota Kinabalu menghubungi saya dan meminta saya selaku wakil rakyat menyuarakan permasalahan yang mereka hadapi,” katanya dalam kenyataan.

Azis yang juga Ketua Pemuda Warisan berkata, DBKK seharusnya mengambil kira keadaan terpaksa dihadapi peniaga terbabit sebelum bertindak mengeluarkan notis pada malam sebelum tarikh penutupan.

“Notis pada saat-saat akhir tidak sepatutnya berlaku sedangkan kelulusan telah diberikan dan peniaga telah membayar deposit untuk tapak berniaga.

“Ada peniaga yang telah mengeluarkan wang yang banyak untuk membeli stok bahan mentah serta peralatan lain bagi memulakan perniagaan di pasar malam sepanjang Ramadan ini.

“Ada juga yang meminjam wang untuk menjalankan perniagaan, bukan hanya melalui orang perseorangan dan institusi peminjam tetapi juga ‘along’ semata-mata untuk mencari sumber rezeki di bulan Ramadan,” katanya.

Beliau turut mempersoalkan bagaimana bufet Ramadan di Pusat Konvensyen Antarabangsa Sabah (SICC) yang disifatkan “meriah” dengan membenarkan pelanggan duduk makan, sedangkan jualan gerai di pasar malam yang jumlahnya terbatas dan secara “tapau” tidak dibenarkan.

“Perlu diingat bukan semua golongan mampu untuk makan dan membeli di tempat mewah seperti SICC.

“Orang kampung yang berjualan di pasar malam pula diminta untuk berhenti berniaga. Penutupan dua minggu itu cukup lama kerana sepanjang tempoh itu, peniaga kecil-kecilan pastinya sudah mampu memperoleh pendapatan secukupnya,” katanya.

Terdahulu, FMT melaporkan peniaga pasar malam hilang punca pendapatan selepas DBKK menutup pusat perniagaan itu selama dua minggu.

Baru-baru ini, notis pemakluman dikeluarkan DBKK berhubung penutupan sementara operasi pasar malam, pasar mingguan dan tamu di kawasan bandar raya Kota Kinabalu, susulan kenaikan mendadak kes Covid-19. – FMT


Alhamdulillah, Saya Mampu Bertugas – PM

PUTRAJAYA: Tan Sri Muhyiddin Yassin mengakui diberikan peringatan supaya lebih berhati-hati sebagai bekas pesakit kanser ketika negara sedang berhadapan penularan wabak Covid-19.

Perdana Menteri berkata, beliau tidak merasa gusar mengenai kemungkinan imunitinya tidak begitu tinggi berikutan penyakitnya itu sebelum ini.

“Alhamdulillah, setakat ini saya mampu untuk menjalankan tugas dan tak terganggu sebab saya pernah menghadapi masalah sebegitu,” katanya.

Beliau menjelaskan demikian dalam Temubual Khas Perdana Menteri yang disiarkan secara langsung di televisyen, malam ini.

Beliau ditanya mengenai nasihatnya kepada rakyat dalam menghadapi situasi penularan Covid-19 ketika ini, berdasarkan pengalamannya yang berjuang berdepan kanser sebelum ini.

Menurutnya, rakyat perlu menyesuaikan diri dengan kebiasaan baharu, dalam keadaan hidup terbatas ketika negara sedang situasi penularan wabak Covid-19.

Katanya, pelaksanaan Perintah Kawalan Pergerakan (PKP) ketika ini, rakyat mesti membuat sesuatu yang boleh menambahkan manfaat kepada kehidupan mereka dan keluarga.

“Sebagai seorang bekas pesakit kanser yang pernah berdepan situasi menggusarkan, saya percaya rakyat tahu bahawa mereka harus terus bertahan berdepan cabaran dihadapi ketika ini.

“Saya fikir daripada sudut rakyat juga mereka faham, dalam situasi apa sekali pun, mereka mesti pastikan supaya ada upaya, daya tahan dan bekerja seperti biasa, malah dalam keadaan terperangkap dalam rumah sendiri, ada perkara tertentu boleh mereka manfaatkan.

“Saya lihat ini dalam banyak siaran, video dan berita yang saya terima, itu sudah mula diterima sebagai satu perkara agak biasa oleh sebahagian besar warga kita,” katanya.

Perdana Menteri turut ditanya mengenai apa sebenarnya yang mahu disampaikan di sebalik ucapan seloroh beliau yang disiarkan secara langsung sebelum ini.

Dalam perutusan khas sebelum ini, rakyat melihat beliau selalu berseloroh, memberi perumpamaan serta penuh penceritaan dan yang terbaharu, kisah Makcik Kiah.

Beliau berkata, apabila diwawancara dan mahu bercerita mengenai sesuatu perkara, beliau sebagai Perdana Menteri perlu mengetahui siapa penontonnya dan dalam kes ini, penonton beliau kebanyakannya ialah rakyat biasa.

“Penonton saya itu rakyat kita, tetapi sebahagian besarnya rakyat biasa. Mereka harus faham apa Perdana Menteri cakap. Ini nak menceritakan mengenai hal menyentuh kehidupan mereka. Dalam bahasa dan contoh mudah.

“Banyak beri reaksi kepada ucapan saya. Ada kata, oh bagus cerita pasal kuih tak jadi tu. Saya tahu dalam Facebook (FB) itu agak popular, siap ucap terima kasih kepada saya.

“Bukan kerana apa, kerana dengan cara begitu agak lebih berkesan, bahasa mudah dan saya tengok balik supaya yang menulis skrip untuk saya baca, jangan terlalu ‘bombastic’. Bahasa yang agak tinggi sampai orang tak faham apa yang Perdana Menteri cakap ni,” katanya.- HMetro


53,000 Pelajar IPT Dibenarkan Pulang Mula Isnin Ini

KUALA LUMPUR: Kerajaan akan membenarkan pergerakan penghantaran pulang pelajar institusi pengajian tinggi (IPT) awam dan swasta, termasuk politeknik dan kolej komuniti di bawah Kementerian Pengajian Tinggi (KPT) bermula Isnin ini secara berperingkat.

Menteri Kanan (Keselamatan), Datuk Seri Ismail Sabri Yaakob, berkata penghantaran pulang itu dijangka membabitkan kira-kira 53,000 pelajar dan hanya membabitkan kawasan zon hijau dengan perjalanan dibuat dari jam 9 malam hingga 9 pagi bagi mengelakkan kesesakan dan pergerakan besar di waktu siang

Pelajar ini juga akan menjalani saringan gejala COVID-19 walaupun sudah lebih sebulan berada di kampus sebelum menaiki bas walaupun tiada gejala dan mereka akan dibekalkan dengan makanan dan topeng muka.

“Mereka yang gunakan bas akan dihadkan dan dipastikan dari segi penjarakan sosial. Jika tempat duduk untuk dua orang hanya boleh digunakan seorang, bermakna kalau bas itu untuk 40 penumpang, hanya 20 penumpang dibenarkan, ” katanya pada sidang media hari ini.

Pelajar yang dibenarkan pulang akan diambil dari kampus dengan bas dan terus di bawa ke daerah masing-masing dan dihantar ke balai polis atau pejabat daerah sebelum barisan hadapan di sana menghantar mereka terus ke rumah.

Pelajar yang memiliki kenderaan sendiri juga dibenarkan memandu pulang dengan syarat perjalanan tidak merentas negeri dan mereka hanya memandu seorang sahaja.

Susulan pengumuman perlanjutan tempoh PKP fasa ketiga hingga 28 April pada 10 April lalu, gabungan beberapa persatuan mahasiswa menggesa kerajaan membenarkan penuntut yang masih berada di kampus dibenarkan pulang ke negeri masing-masing secara berperingkat.

Kerajaan bagaimanapun pada 13 April lalu memutuskan semua pelajar institusi pengajian tinggi (IPT) awam dan swasta yang masih berada di kampus tidak dibenarkan pulang ke rumah atau kampung masing-masing sepanjang PKP berlangsung.

Namun pada Selasa lalu, kerajaan mengumumkan sedia membenarkan kira-kira 100,000 pelajar IPT awam dan swasta di seluruh negara yang sedang kuarantin di kampus untuk pulang ke rumah masing-masing. – Berita Harian


PPM Tahan 6 ‘Mat Gian’ Di Perairan Labuan

LABUAN: Enam lelaki terbabit dalam penyalahgunaan dadah dicekup Pasukan Polis Marin (PPM) dalam Ops Gelora Khas yang dijalankan selama dua hari di beberapa lokasi sekitar Labuan.

Operasi yang bermula Jumaat lalu dan berakhir semalam, berjaya menahan enam lelaki berusia antara 22 hingga 38 tahun yang didapati positif dadah dan memiliki syabu ketika pemeriksaan dibuat.

Komander Pasukan Polis Marin (PPM) Wilayah 4 Sabah, Asisten Komisioner Mohamad Pajeri Ali berkata, operasi itu dilaksanakan bersama pasukan Bahagian Siasatan Jenayah Narkotik Ibu Pejabat Polis Daerah (IPD) Labuan.

“Seramai 44 individu termasuk juragan, kru bot penumpang dan bot nelayan diperiksa dalam operasi itu.

“Hasil pemeriksaan lanjut mendapati lima daripadanya didapati positif dadah dan seorang lagi lelaki berusia 30 tahun didapati memiliki syabu yang dianggarkan seberat 0.12 gram,” katanya dalam kenyataan media di Labuan, semalam.

Katanya lagi, mereka ditahan mengikut kesalahan masing-masing iaitu Seksyen 15(1)(a) Akta Dadah Berbahaya 1952 dan Seksyen 12(3) akta yang sama.

Dalam operasi sama, Mohamad Pajeri berkata, pihaknya turut menahan lelaki berusia 51 tahun selepas didapati tidak memiliki sebarang dokumen pengenalan diri yang sah dan ditahan mengikut Seksyen 6(1)(c) Akta Imigresen 1959/63.

Terdahulu, Mohamad Pajeri berkata, operasi itu menumpukan pengguna pengangkutan laut terutamanya juragan, kru bot penumpang, bot nelayan dan teksi air yang beroperasi di sekitar perairan Labuan.

“PPM sentiasa menggerakkan aset dan bekerjasama dengan pelbagai agensi penguatkuasaan untuk melaksanakan rondaan serta operasi pesisir pantai bagi memastikan segala aktiviti yang menyalahi undang-undang dapat dibanteras.

“Selain itu operasi ini bagi memastikan keselamatan pengguna laut serta perairan negara terjamin. Justeru, kerjasama daripada masyarakat amat diperlukan dalam menyampaikan maklumat kepada PPM,” katanya.


Bahagian Tubuh Manusia Ditemui Luar Pesisir Jakarta

JAKARTA: Bahagian tubuh manusia dan serpihan bangkai pesawat ditemui di luar pesisir Jakarta, hari ini, susulan tragedi nahas jet Sriwijaya Air jenis Boeing 737-500.

Pesawat membawa 62 orang itu dilaporkan terhempas ke laut selepas kira-kira empat minit berlepas dari Lapangan Terbang Antarabangsa Soekarno-Hatta, di sini, semalam.

Hingga kini, punca kejadian masih belum diketahui, dengan pihak berkuasa memfokus usaha mencari dan menyelamat yang dilihat sebagai harapan amat tipis untuk menemui mangsa terselamat.

“Setakat pagi ini, kami telah menerima dua beg (mayat), satu mengandungi barangan milik penumpang dan satu lagi berisi bahagian tubuh,” kata jurucakap polis Jakarta, Yusri Yunus, kepada Metro TV.

Penemuan itu adalah hasil operasi membabitkan kapal perang, helikopter dan penyelam yang dikerah ke lokasi terbabit, hari ini.

Pihak berkuasa memaklumkan, pesawat itu membawa 62 penumpang dan kru, termasuk 10 kanak-kanak, yang kesemuanya adalah warga Indonesia.

Pesawat terbabit menuju ke bandar Pontianak yang membabitkan perjalanan selama kira-kira 90 minit melintasi Laut Jawa.

Ahli keluarga mangsa berkumpul di Lapangan Terbang Pontianak, malam tadi, untuk menunggu perkembangan insiden berkenaan.

“Empat ahli keluarga saya berada dalam pesawat itu – isteri dan tiga anak,” kata Yaman Zai sambil menangis teresak-esak.

Pihak berkuasa berkata, mereka akan meneruskan operasi pencarian di laut dan juga dari udara, selain menggunakan radar sonar untuk mengesan bangkai pesawat berkenaan.

Ratusan anggota meliputi tentera laut dan polis bersama 10 kapal perang turut terbabit dalam operasi mencari dan menyelamat itu. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pembangkang Terdesak Mahu Raih Undi – Shafie

PUTATAN: Kehadiran ramai pemimpin pembangkang di sini jelas menunjukkan mereka terdesak mahukan undi rakyat Sabah dalam Pilihan Raya Negeri (PRN) Sabah ke-16.

Presiden Parti Warisan Sabah (Warisan) Datuk Seri Panglima Mohd Shafie Apdal berkata, mereka tahu kuasa sekarang berada di tangan rakyat.

Katanya, sekarang rakyat Petagas, Tanjung Aru dan Tanjung Keramat yang menentukan siapa menjadi wakil rakyat di sini.

“Rakyat Sabah mempunyai hak untuk menentukan siapa pilihan mereka, bukan pemimpin Semenanjung Malaysia yang menentukan,” katanya ketika ditemui selepas Majlis Bersama Rakyat di Dewan Sri Putatan, hari ini.

Tambahnya, kemunculan nama besar disitu tidak bermakna kerusi Petagas, Tanjung Aru dan Tanjung Keramat penting kerana bagi Warisan setiap kerusi Dewan Undangan Negeri (DUN) penting.

Katanya, setiap 73 kerusi penting bagi Warisan bukan hanya kerusi di Petagas, Tanjung Aru.

“Disebabkan itulah mereka datang sini untuk beritahu orang di sini apa patut kita buat. Tapi, saya rasa orang sabah tahu apa yang mereka mahu. Tidak perlu bagitau saya, apa kita mahu,” jelasnya.

Mengenai usaha kerajaan persekutuan mahu mewujudkan majlis khas bagi mengenai Perjanjian Malaysia 1963 (MA63) yang akan dipengerusikan oleh Perdana Menteri, Mohd Shafie berkata, memang sudah ada jawatankuasa yang diwujudkan sebelum ini.

Namun terpulang kepada mereka untuk membentuk jawatankuasa baharu.

“Apa yang penting kepada kita adalah kita akan memperjuangkan hak kita dan kita akan menuntutnya dengan menggunakan apa sahaja platform yang ada,” ujarnya.

Semasa sambutan Hari Malaysia di Sarawak, Tan Sri Muhyiddin Yassin berkata, kabinet persekutuan telah bersetuju menubuhkan Majlis Khas MA63 bagi membincangkna isu berkaitan hak-hak Sabah dan Sarawak.

Ia termasuk melihat kedudukan Sabah dan Sarawak sebagai rakan skeutu, seperti yang termaktub dalam Perkara 1 (2) Perlembagaan Persekutuan.- FMT


Lancar, 42,569 Telah Terima Bantuan Covid-19 Di Sabah

KOTA KINABALU: Seramai 42,569 golongan sasar yang terjejas akibat pelaksanaan Perintah Kawalan Pergerakan (PKP) telah menerima bantuan yang disediakan melalui Pakej Bantuan Covid-19 Sabah dengan jumlah peruntukan sebanyak RM16.845 juta.

Menteri Pembangunan Luar Bandar, Datuk Ewon Benedick berkata, golongan berkenaan adalah miskin tegar, miskin, kumpulan berpendapatan terendah 40 peratus (B40) dan para penerima yang layak tetapi terkeluar daripada senarai e-Kasih.

Katanya, turut menerima bantuan ialah peserta Ladang Mini Estet Sejahtera (Mesej), malim gunung dan porter serta pekebun kecil sawit, koko, getah, penternak dan nelayan.

“Bantuan tersebut sudah disalurkan kepada akaun bank penerima, manakala, bagi penerima yang belum mempunyai akaun bank, pembayaran secarai tunai ke rumah penerima oleh pejabat daerah bersama-sama dengan pejabat Unit Pemimpin Pembangunan masyarakat (UPPM) dan Jabatan Kebajikan.

“Bagi kategori pekebun kecil sawit, koko dan getah, penternak dan nelayan yang selebihnya, penyaluran bantuan khas kepada penerima-penerima yang kini sedang dilaksanakan oleh agensi/ atau abatan di bawah Kementerian Pertanian dan Industri Makanan (MAFI) Sabah,” katanya dalam satu kenyataan hari ini.

Ewon berkata, bantuan tersebut adalah melibatkan pembayaran tunai one-off sebanyak RM500 dan RM300.

Berikut adalah senarai penuh bantuan berkenaan:

(i) Kategori Miskin & Miskin Tegar Dalam e-Kasih: 20,376 orang (RM10,188,000)

(ii) Kategori Terkeluar Dalam e-Kasih : 12,467 orang (RM3,740,100)

(iii) Peserta Ladang Peserta MESEJ : 236 orang (RM70,800)

(iv) Malim Gunung & Porter : 313 orang (RM93,900)

(v) Pekebun Kecil Sawit : 54 orang (RM16,200)

(vi) Pekebun Kecil Koko : 2,019 orang (RM605,700)

(vii) Pekebun Kecil Getah : 5,971 orang (RM1,791,300)

(viii) Penternak : 460 orang (RM138,000)

(ix) Nelayan : 673 orang (RM201,900)

Menurut Ewon, kementeriannya yang ditugaskan untuk menyalurkan bantuan itu kini hanya memfokus kepada pembayaran bantuan khas bagi mereka yang berdaftar dalam sistem e-Kasih sahaja.

“Kementerian sedang memproses baucer pembayaran bagi penerima-penerima yang selebihnya. Saya akan memberi kenyataan yang selanjutnya berkenaan status semasa penyaluran bantuan ini.

“Bagi rakyat yang tergolong dalam golongan B40 tetapi tidak berdaftar dalam sistem e-Kasih, mereka boleh mengemukakan permohonan mendapatkan bantuan dengan melayari pautan http://bantuan.covid19.sabah.gov.my,” jelas beliau.


Ditikam Diperut, Kerani Pasar Raya Dirompak RM120,000 Di Tambunan

KOTA KINABALU: Kerani pasar raya bukan sahaja kehilangan RM120,000, malah ditikam perompak dalam perjalanan ke sebuah bank, di pedalaman daerah Tambunan, di sini, hari ini.

Ketua Polis Daerah Keningau Nor Rafidah Kasim, berkata wanita berusia 20-an itu, dalam perjalanan mendepositkan pendapatan harian pasar raya, dalam kejadian yang berlaku pada 1 petang.

Beliau berkata, wanita berkenaan ditemani seorang rakan, namun mangsa terpaksa berpatah balik ke kereta untuk mendapatkan MyKad, manakala rakannya itu menunggu di bank berkenaan.

“Dalam perjalanan ke kereta, individu tidak dikenali yang memakai helmet motosikal dan berpakaian baju berwarna hitam secara mengejut menyerang mangsa, dan menikamnya di perut,” katanya.

Nor Rafidah berkata, suspek kemudian meragut beg yang mengandungi wang itu dan melarikan diri.

Kerani berkenaan kemudiannya dihantar ke Hospital Keningau bagi rawatan lanjut.

Polis melancarkan operasi mengesan suspek terbabit dengan bantuan video rakaman litar tertutup (CCTV) yang diperoleh di lokasi kejadian. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Mengandung Antara Ditahan Positif Dadah

KENINGAU: Seramai 11 individu berjaya ditahan oleh pihak Agensi Antidadah Kebangsaan (AADK) dalam Ops Cegah yang dijalankan di dua buah kampung di sekitar Keningau, pada Selasa malam.

Ketua Pegawai AADK Keningau, Azry Golbin @ Azmi berkata tangkapan dibuat adalah seramai lapan orang lelaki dan tiga perempuan yang berumur antara 18 hingga 45 tahun.

“Dalam operasi pertama pada sebelah petang, telah berjaya menahan lima suspek lelaki dan kesemua mereka didapati positif ujian saringan dadah jenis syabu setelah ujian saringan dilakukan di pejabat AADK Keningau.

“Operasi berikutnya pula dijalankan pada sebelah malam dan telah menahan seramai enam suspek di sebuah rumah kampung yang dipercayai telah dijadikan sarang penagihan oleh pemilik rumah dan juga rakan-rakannya,” katanya dalam satu kenyataan, pada Rabu.

Jelasnya ketika serbuan terhadap tiga lelaki dan tiga perempuan rumah terbabit, suspek wanita cuba melarikan diri ke dalam kawasan semak barhampiran apabila menyedari kehadiran pihak berkuasa.

“Namun tindakan suspek berjaya dipatahkan dan dicekup oleh anggota yang bertugas.

“Salah seorang wanita yang ditahan didapati mengandung dan turut dibawa ke pejabat AADK untuk memastikan wanita berkenaan ada menggunakan dadah atau sebaliknya.

“Hasil daripada ujian saringan yang dibuat, wanita berkenaan bersama lima lagi suspek didapati positif ujian dadah jenis syabu ataupun methamphetamine,” jelasnya.

Azry berkata kesemua yang ditahan akan disiasat di bawah Seksyen 3(1) Akta Penagih Dadah, Rawatan dan Pemulihan 1983 kerana disyaki sebagai penagih dadah. -SabahNewsToday


TERKINI: Pakej Rangsangan Ekonomi Prihatin Rakyat Diumum Jumaat Ini – PM

PERDANA Menteri, Tan Sri Muhyiddin Yassin menjelaskan bahawa kerajaan akan mengumumkan Pakej Rangsangan Ekonomi Prihatin Rakyat yang lebih menyeluruh.

“Kawan-kawan saya di Kementerian Kewangan sedang bekerja bertungkus-lumus menyediakan pakej tersebut yang akan berikan manfaat kepada semua.

“Sama ada anda adalah pemandu teks, Grab, petani, pengusaha restoran, penjual nasi lemak dan pekerja harian, kerajaan akan cuba sedaya-upaya untuk pastikan anda semua beroleh manfaat.

“InsyaAllah, tiada siapa yang berkecuali,” jelasnya dalam Perutusan Khas Perdana Menteri hari ini.


Anthony Pemangku Presiden SAFA

KOTA KINABALU: Datuk Peter Anthony sah diangkat sebagai peneraju Persatuan Bola Sepak Sabah (SAFA) selepas majoriti daripada 26 ahli gabungan persatuan itu bersetuju beliau sebagai pemangku presiden.

Persetujuan itu dicapai pada kongres luar biasa SAFA yang dipengerusikan Timbalan Presiden 2 SAFA, Datuk Rahman Zakaria di pejabat persatuan itu, di sini, hari ini.

Pada sidang media khas oleh Peter selepas itu, beliau menyatakan kesyukuran dan berterima kasih kepada semua ahli gabungan SAFA yang bersetuju dan menyokong beliau untuk menjadi pemangku presiden.

“Kesepakatan ini juga membolehkan pasukan Sabah terus beraksi dalam saingan Liga Malaysia musim depan, pada awalnya memang ada sedikit rintangan, namun, saya memuji kesemua ahli gabungan kerana sanggup mengetepikan perbezaan pendapat demi menyelamatkan bola sepak negeri ini.

“Tujuan kongres luar biasa ini diadakan sebenarnya bukanlah untuk merombak keseluruhan pucuk pimpinan SAFA tetapi oleh kerana ada beberapa jawatan penting yang sudah ditinggalkan perlu diisi, maka ia perlu diadakan,” katanya.

Dalam perkembangan sama, Peter turut mengumumkan Jelius Ating kekal sebagai ketua jurulatih Sang Badak bagi menghadapi saingan Liga Malaysia, musim depan.

Selain itu, tiga jawatan penting SAFA yang turut diisi hari ini menyaksikan kesemuanya adalah bekas-bekas pemain negeri berkenaan iaitu Andrew Majanggim sebagai Setiausaha Agung, Yap Wai Loon sebagai Bendahari Agung serta Henry Soimpon selaku pengurus pasukan utama Sabah.

“Kita juga sudah membuat keputusan untuk melanjutkan kontrak 16 pemain sebagai permulaan dengan selebihnya akan ditentukan oleh barisan pengurusan serta kejurulatihan kemudian.

“Banyak yang kita perlu lakukan bagi memastikan kita terus beraksi dalam Liga Malaysia. Esok adalah tarikh akhir pendaftaran pertama pemain, banyak dokumen-dokumen yang perlu diselesaikan namun saya yakin kita akan mengatasinya,” katanya.

Terdahulu, 16 pemain yang dilanjutkan kontrak ialah Rawilson Batuil; Randy Baruh Samson; Jenius Karib; Dendy Lowa; Mohd Azzizan Nordin; Maxsius Musa; Ummareng Bachok; Justin Samaan; Ricco Nigel Milus; Sabri Sahar; Mohd Azwan Fattah; Rahman Shah Marajeh; Mazlan Yahya; Rozaimie Rohim; Rendy Robson Rining dan Mohd Sakri Masri.  – Berita Harian


Ahli Politik Tidak Boleh Dilantik Menjadi Pemerhati Politik

KOTA KINABALU: Gabungan Pilihan Raya Bersih dan Adil(Bersih 2.0) mempersoalkan keharusan Suruhanjaya Pilihan Raya(SPR) melantik ahli politik sebagai Pemerhati pilihan raya. Adakah SPR mempunyai polisi yang menentukan sama ada ahli politik yang aktif boleh menjadi Pemerhati untuk SPR dan sekiranya ada, adakah SOP yang jelas untuk membatalkan permohonan menjadi Pemerhati?

Kelmarin, di pusat penamaan calon PRK Sandakan, Datuk Lajim Ukin telah dilihat memakai baju rasmi dan tag nama Pemerhati. Lajim adalah bekas Presiden Parti Harapan Rakyat Sabah(PHRS) yang kini telah dibubarkan dan menyertai PPBM Sabah, parti yang di dalam gabungan Pakatan Harapan(PH), yang salah satu parti komponennya iaitu DAP bertanding dalam PRK kali ini.

Bersih 2.0 berpandangan Pemerhati pilihan raya sepatutnya adalah individu ataupun organisasi yang tidak berpihak kepada mana-mana parti politik, apatah lagi daripada parti/gabungan yang sedang bertanding. Hal ini selari dengan piawaian yang ditetapkan oleh Deklarasi Prinsip Global untuk Pemerhati dan Pemantauan Pilihan Raya Non-Partisan oleh Organisasi Sivil(Suruhanjaya Venice). Kepentingan untuk pemerhati non-partisan bagi pilihan raya adalah pemerhati perlu menilai keseluruhan integriti proses pilihan raya dan laporan mereka dapat menambah atau merosakkan kesahan keputusan pilihan raya. Adakah ahli politik dapat menjadi pemerhati yang neutral?

Sekiranya Lajim atau mana-mana ahli politik dilantik menjadi Pemerhati, maka SPR perlu menjelaskan atas asas apa mereka dilantik ataupun terdapat kegagalan dalam SOP mereka untuk menapis permohonan menjadi Pemerhati.

Bersih 2.0 memuji keterbukaan SPR sejak PRU14 dalam melantik banyak kumpulan tempatan dan NGO-NGO, termasuk Bersih 2.0 sebagai sebahagian daripada program Pemerhati, namun mereka janganlah pula merosakkan integriti program ini dan merendahkan keneutralan SPR dengan melantik ahli politik yang aktif sebagai pemerhati pilihan raya.


Waris sukar dapat maklumat mangsa

JAKARTA: Waris mangsa nahas pesawat Lion Air terdesak mahukan maklumat mengenai ahli keluarga mereka, hari ini, sehari selepas pesawat itu terhempas dengan 189 penumpang dan kru di Laut Jawa, pagi semalam.

Difahamkan, ramai ahli keluarga mangsa menunggu hasil ujian DNA terhadap mayat yang ditemui, susulan nahas itu.

Salah seorang daripada mereka adalah Febby Mellysa, empat ahli keluarga beliau berada dalam pesawat itu, ketika nahas. Beliau sendiri sudah beberapa kali pergi ke lapangan terbang dan hospital polis di Jakarta.

“Kamu patut sentiasa memberikan maklumat kepada ahli keluarga. Kita bercakap mengenai bagaimana kamu memberikan maklumat kepada keluarga.

“Bapa mangsa mengalami serangan jantung, dua bulan lalu. Beliau hanya menunggu dan menonton televisyen. Ia amat menyedihkan.

“Kita bukan mahukan maklumat mengenai wang (pampasan). Kami bercakap mengenai bagaimana kamu memberikan maklumat kepada waris,” katanya sambil menambah ramai ahli keluarganya yang lain tertunggu-tunggu berita mengenai operasi mencari.

Puluhan penyelam terbabit dalam usaha mencari, anggota keselamatan sudah mula menjalankan tugas ngeri mengenal pasti mayat mangsa nahas di Jakarta.

Ahli keluarga yang bersedih membanjiri bangunan hospital yang digunakan untuk mengenal pasti mangsa, bersandar atau duduk di kerusi dekat laluan masuk bangunan itu.

Ada yang juga berlindung di bawah bayang-bayang pokok berhampiran, termenung kosong atau menangis.


Ahli Parlimen Lahad Datu Mohamaddin Ketapi Masuk Bersatu

KUALA LUMPUR: Ahli Parlimen Lahad Datu yang juga Ahli Dewan Undangan Negeri (ADUN) Segama Mohamaddin Ketapi secara rasminya menjadi ahli baharu Bersatu.

Setiausaha Agung Bersatu Hamzah Zainudin dalam kenyataan berkata, permohonan keahlian Mohamaddin diperaku dan diterima dalam mesyuarat khas Majlis Pimpinan Tertinggi Bersatu malam tadi yang dipengerusikan Presidennya Muhyiddin Yassin.

Katanya, penyertaan baharu itu bakal mengukuhkan lagi kedudukan kerajaan negeri Sabah pimpinan Ketua Menteri Hajiji Noor.

Pada 30 Okt lalu, Mohamaddin mengumumkan keluar daripada Warisan kerana mahu memberi tumpuan memaju dan membangunkan Parlimen Lahad Datu serta DUN Segama.

Mengenai perkembangan pilihan raya negeri (PRN) Sarawak, Hamzah berkata, Bersatu akan mengadakan perbincangan lanjut bersama parti komponen Perikatan Nasional (PN) dan Gabungan Parti Sarawak (GPS) bagi menentukan strategi dan persiapan menjelang PRN itu.

Suruhanjaya Pilihan Raya (SPR) menetapkan tarikh PRN Sarawak ke-12 akan diadakan pada 18 Dis ini.

Selain itu, parti itu memutuskan akan mengadakan Persidangan Agung Tahunan (PAT) Bersatu kelima pada 18 dan 19 Dis ini di Pusat Konvensyen Antarabangsa Putrajaya (PICC), Putrajaya yang bakal dihadiri 1,600 perwakilan dari seluruh negara secara fizikal. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKR Sabah Teguh Bersama Shafie

PKR SABAH TEGUH BERSAMA SHAFIE, NAFI LAPORAN FMT

KOTA KINABALU: Parti Keadilan Rakyat (PKR) Sabah sentiasa berdiri teguh di belakang Ketua Menteri Sabah, Datuk Seri Mohd. Shafie Apdal untuk terus mentadbir negeri ini dan meneruskan agenda pembangunan rakyat yang telah dirancang.

Sehubungan itu, PKR Sabah menafikan ada mana-mana pemimpin daripada parti itu yang meragui kepimpinan Mohd. Shafie, malah PKR merupakan sebahagian daripada Kerajaan Sabah yang telah dibentuk.

Dalam satu kenyataan dikeluarkan, PKR Sabah berkata, laporan portal berita Free Malaysia Today bahawa ada pemimpin parti itu yang berpandangan seperti dilaporkan bukanlah pendapat atau pendirian PKR Sabah.

“Satu kenyataan yang dinyatakan di bawah bukanlah satu kenyataan PKR Sabah.

“Kenyataan media di bawah yang menyatakan bahawa seorang pemimpin PKR Sabah menyuarakan pandangan tersebut dan tidak diketahui atau dinyatakan nama pimpinan tersebut, sama sekali bukan pandangan atau pendirian PKR Sabah,” kata parti itu.

Free Malaysia Today semalam melaporkan berita bertajuk ‘Question marks over fate of Sabah’s Warisan government’ mempersoalkan kedudukan Kerajaan Sabah pimpinan Parti Warisan Sabah berikutan pertukaran kerajaan di peringkat Persekutuan.

Portal tersebut menyatakan beberapa pemimpin PKR Sabah meragui kedudukan Warisan di dalam Pakatan Harapan (PH), namun tidak menyatakan nama pemimpin tersebut.

Sebelum ini, Setiausaha Agung Warisan, Datuk Loretto Padua Junior menegaskan Kerajaan Sabah tidak berubah dan masih teguh dibawa pimpinan Mohd. Shafie.


China Percaya ‘Roket Gugur’ Tidak Mengakibatkan Kemusnahan

BEIJING: Beijing percaya kesan kerosakan daripada segmen roketnya yang gugur ke bumi tidak mengakibatkan kerosakan yang besar, hari ini.

Segmen utama roket seberat 18 tan kini berada dalam keadaan bebas dan pakar mengatakan sukar untuk meramal secara tepat di mana dan bila akan memasuki atmosfera.

Berdasarkan data ketenteraan Amerika Syarikat (AS), Space-Track, segmen roket itu dijangka memasuki atmosfera pada jam 2.11 pagi waktu tempatan di Mediterranean, dengan jangka masa antara satu jam.

Menerusi Tweet Space-Track, Skuadron Kawalan Angkasa 18 Angkatan Darat AS, Pangkalan Tentera Udara Vandenberg di California menyatakan, lokasi tepat ia gugur hanya diketahui selepas roket itu mendarat.

Sementara itu, pihak berkuasa China mengatakan sebahagian besar komponen roket kemungkinan akan musnah apabila gugur ke bumi.

“Kebarangkalian menyebabkan bahaya di lapangan sangat rendah,” kata jurucakap Kementerian Luar China, Wang Wenbin.

Walaupun ada spekulasi di mana roket atau bahagiannya akan mendarat, ada kemungkinan serpihannya yang tidak terbakar jatuh ke laut.

.Jurucakap Pentagon, Mike Howard berkata, ia berharap serpihan roket itu jatuh di tempat yang tidak mencederakan sesiapa.

Kini, AS sedang mengesan segmen roket itu tetapi di mana ia akan jatuh tidak dapat dikesan sehingga beberapa jam selepas memasuki atmosfera bumi. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Kedai Makan, Runcit Dan Serbaneka, Stesen Minyak Dibenarkan Operasi Hingga 12 Tengah Malam

KUALA LUMPUR: Semua kedai makan, kedai runcit, kedai serbaneka dan stesen minyak di kawasan Perintah Kawalan Pergerakan Bersyarat (PKPB) dibenarkan beroperasi hingga jam 12 tengah malam, bermula esok.

Menteri Kanan (Keselamatan), Datuk Seri Ismail Sabri Yaakob, berkata ia susulan rungutan diterima daripada peniaga, persatuan peniaga dan orang ramai.

Beliau berkata, keputusan dicapai dalam mesyuarat, hari ini, membenarkan waktu operasi perniagaan berkenaan hingga jam 10 malam yang ditetapkan sebelum ini, dilanjutkan kepada jam 12 tengah malam.

“Mesyuarat bersetuju membenarkan pembukaan restoran hingga jam 12 tengah malam. Kebenaran itu juga diberi kepada kedai serbaneka, stesen minyak serta kedai runcit,” katanya dalam sidang media, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,115 Letupan Bom Ikan Direkodkan Dalam Tempoh 6 Bulan Di Semporna – WWF

KOTA KINABALU: Tabung Alam Dunia (WWF) Malaysia merekodkan 1,115 letupan bom ikan dalam tempoh enam bulan melalui dua alat pengesan letupan bom (hidrofon) yang ditempatkan di Semporna.

Pengarah Konservasi WWF Malaysia Henry Chan berkata, keberkesanan hidofon dalam mengesan letupan bom ikan dilihat membantu mengekang pengebom ikan untuk menjalakan aktiviti itu kerana khuatir dikesan pihak berkuasa.

Beliau percaya apabila WWF mendapati kes pengeboman ikan menjadi semakin serius, pemasangan lebih banyak alat pengesan letupan bom ikan perlu dipasang. Itu akan membantu mengurangkan kes pengeboman ikan di Sabah.

“Kita bekerjasama dengan pihak berkuasa untuk meletakkan set hidrofon bagi mengesan lokasi letupan bom.

“Kami mahu menunjukkan kepada pihak berkuasa betapa seriusnya masalah ini (pengeboman ikan).

“Di dua pengesan yang dipasang, 1,115 letupan dikesan dalam tempoh enam bulan lalu. Kami bekerjasama dengan organisasi dari Hong Kong, kerana Hong Kong juga ada berlaku pengeboman ikan,” katanya kepada ditanya mengenai kes pengeboman ikan di Sabah yang dilaporkan tertinggi di Malaysia.

Beliau berkata demikian selepas Kunjungan Hormat WWF Malaysia kepada Ketua Menteri Datuk Seri Panglima Haji Mohd Shafie Apdal, di Pusat Pentadbiran Negeri Sabah, di sini pada Khamis.

Henry berkata, masyarakat setempat juga turut dilibatkan dalam melindungi terumbu karang di kawasan masing-masing kerana penduduk setempat yang akan mendapat manfaat sekiranya terumbu karang dijaga dengan baik.

Terumbu karang menjadi tempat pembiakan ikan yang pelbagai spesis jadi, ia akan memberi manfaat kepada penduduk setempat.

Ditanya mengenai kepantasan pihak berkuasa tiba di lokasi letupan bom ikan berlaku, beliau berkata, sukar untuk tiba dengan pantas kerana letupan bom ikan berlaku di merata-rata tempat.

Katanya, apa yang penting pada masa ini adalah untuk mengetahui paten pergerakan letupan bom ikan itu.

Beliau juga melihat kemungkinan untuk menggunakan sistem secara online bagi mengumpul maklumat setiap kali letupan bom ikan dikesan.

Katanya, sistem sebegitu sudah digunakan di Hong Kong namun, di Sabah belum lagi.

Mengenai Biro Jenayah Hidupan Liar, Henry berkata, biro itu perlu diwujudkan bagi membolehkan semua pihak berkuasa bergerak selari dalam menangani konflik manusia dan hidupan liar.

“Dengan adanya biro ini dalam jabatan polis, kita dapat menyelaras semua agensi berlainan secara bersama-sama dan dapat berhubung dengan polis antarabangsa dalam menangani jenayah melibatkan hidupan liar,” ujarnya.


RON95 Dan Diesel Kekal, RON97 Turun 22 Sen

PuteraJaya: Harga runcit petrol RON97 turun 22 sen kepada RM2.41 seliter manakala RON95 dan diesel masing-masing kekal RM2.08 dan RM2.18 seliter mulai tengah malam ini.

Menteri Kewangan, Lim Guan Eng, berkata harga runcit produk petrol itu adalah bagi tempoh 15 hingga 21 Jun ini.

“Penurunan ini adalah berikutan harga produk petroleum yang diproses di pasaran dunia menunjukkan trend penurunan susulan penurunan purata harga minyak mentah Brent berbanding minggu sebelumnya.

“Pada masa sama, perkembangan semasa berikutan ketegangan di rantau Teluk seperti yang berlaku semalam juga berkemungkinan memberi kesan kepada kenaikan harga minyak dunia,” katanya dalam satu kenyataan, hari ini.

Jelas beliau, berdasarkan pengiraan di bawah formula Mekanisme Penetapan Harga Automatik (APM), harga runcit produk petrol RON95 dan diesel bagi tempoh yang sama, masing-masing sepatutnya RM2.11 seliter dan RM2.19 seliter.

“Namun, harga runcit bagi kedua-dua produk dikekalkan pada RM2.08 seliter dan RM2.18 seliter selaras dengan keputusan kerajaan untuk menstabilkan harga runcit bagi produk petroleum dan mengurangkan kos sara hidup rakyat,” katanya. – Berita Harian


Empat Lelaki Ditahan Bersama Seekor Kambing Curi Dalam Kereta

KOTA BELUD: Empat lelaki yang disyaki ‘dalang’ mencuri lembu dan kambing sekitar daerah ini dikejar sejauh lima kilometer bersama seekor kambing disyaki dicuri sebelum ditahan selepas dua kereta dinaiki mereka dipintas dan sebuah lagi terbabas.

Keempat-empat suspek ditahan dalam Ops Krismas/Pintu/kesan di kawasan pekan daerah ini dan Kampung Lebak Moyuh, antara pukul 12 tengah hari hingga 6 petang tadi.

Tangkapan berkenaan susulan laporan yang diterima berkaitan kes curi kambing di Kampung Bangkahak, pada hari yang sama.

Ketua Polis Daerah Kota Belud, Superintendan Mohd Zaidi Abdullah berkata sepasukan Jabatan Siasatan Jenayah Ibu Pejabat Polis Daerah (IPD) Kota Belud yang membuat risikan dan intipan kes curi binatang ternakan di daerah ini mengesan dua kereta yang sedang memindahkan tiga ekor kambing yang disyaki dicuri ke kereta pembeli.

“Menyedari kehadiran polis, keempat-empat suspek kemudian melarikan diri dengan menaiki dua kereta jenis Perodua Myvi.

“Pasukan polis kemudian mengejar kereta suspek di kawasan Kampung Tempasuk, Sembirai, kawasan pekan dan Kampung Lebak Moyoh sejauh lima kilometer sebelum meminta satu kereta manakala sebuah lagi terbabas,” katanya ketika dihubungi hari ini.

Mohd Zaidi berkata semua suspek lelaki berusia 30, 32, 37 dan 56 tahun ditahan dan di bawa ke Balai Polis Kota Belud untuk siasatan lanjut.

“Polis turut menemui tiga ekor kambing disyaki dicuri oleh suspek terbabit dan tiga telefon bimbit.

“Hasil pemeriksaan mendapati semua suspek disyaki terbabit dalam 25 kes jenayah di daerah ini membabitkan kes curi tong gas, lembu, kambing dan pecah rumah pada 2018 dan tahun ini,” katanya.

Kes disiasat mengikut Seksyen 379 Kanun Keseksaan kerana mencuri. – SabahNewsToday


4 beradik mati bersama

NEW YORK: Empat beradik dan suami mereka antara 20 mangsa yang maut selepas sebuah limosin yang dinaiki untuk satu majlis sambutan ulang tahun kelahiran terbabas di satu persimpangan, melanggar dua pejalan kaki sebelum terhumban ke dalam gaung.

Abigail Jackson, Mary Dyson, Allison King dan Amy Steenburg yang menuju ke parti sambutan ulang tahun kelahiran mereka terbunuh bersama suami masing-masing iaitu Adam Jackson, Robert Dyson dan Axel Steenburg.

Kemalangan itu berlaku pada jam 2 petang (waktu tempatan) di Schohaire, New York.

Turut terbunuh adalah pemandu limosin, Scott Lisinicchia, pasangan Erin dan Shane McGowan yang baru berkahwin, sepupu Erin, Patrick Cushing serta sepupu Axel, Rich Steenburg.

Secara keseluruhan, seramai 18 penumpang limosin itu dan dua pejalan kaki maut dalam tragedi pengangkutan terburuk di Amerika Syarikat sejak sebuah pesawat terhempas pada 2009 yang menyebabkan 50 orang terbunuh.

Mail Online melaporkan, kenderaan berkenaan dilaporkan menuruni bukit tetapi gagal berhenti di persimpangan yang mungkin berpunca daripada kegagalan brek berfungsi atau kecuaian pemandu.

Ia kemudian merempuh sebuah kenderaan dan dua pejalan kaki di tempat letak kenderaan sebuah pasar raya sebelum terhumban ke dalam gaung.

Bagaimanapun, polis enggan membuat spekulasi mengenai punca kemalangan berkenaan.

Beberapa ahli keluarga mangsa memberitahu Washington Post, kumpulan itu sebenarnya menyewa sejenis bas untuk membawa mereka ke parti berkenaan di Cooperstown.

Namun, bas itu rosak ketika dalam perjalanan dan syarikat sewa kenderaan menggantikannya dengan sebuah limosin yang panjang.

Ibu saudara Erin, Valerie Abeling memberitahu, wanita itu berang dengan keadaan limosin itu dan menghantar mesej kepada kakaknya dengan berkata, ‘Kereta ini dalam keadaan yang teruk.’

Selepas 20 minit Erin menghantar mesej berkenaan, dia dimaklumkan Erin terbunuh selepas terbabit dalam kemalangan jalan raya.


RMK12: Matlamat, Strategi Khusus Perlu Bagi Bebaskan Sabah Daripada Kemiskinan

KOTA KINABALU, 30 Sept : Kerajaan perlu menggariskan matlamat dan strategi khusus bagi membebaskan Sabah daripada menjadi antara negeri terendah dan paling perlahan pertumbuhan ekonominya serta memiliki paras kemiskinan tertinggi di negara ini menerusi Rancangan Malaysia Ke-12 (RMK12).

Pensyarah Kanan Fakulti Pengurusan dan Perniagaan Universiti Teknologi Mara (UiTM) Sabah Dr Jain Yassin berkata pendekatan lebih strategik penting bagi memanfaatkan sepenuhnya inisiatif yang diberikan kepada Sabah dalam RMK12 serta memastikan pelaksanaannya memberi impak signifikan kepada negeri itu.

Jain optimis inti pati RMK12 secara keseluruhannya mampu membebaskan Sabah daripada label ‘negeri termiskin’, namun strategi khusus daripada perspektif Sabah bagi menyokong pertumbuhan sosioekonomi negeri perlu diberi keutamaan.

“Status Sabah sebagai negeri termiskin sudah melebihi lima tahun. Justeru, isu ini seharusnya diberi tumpuan khusus dan diletakkan sebagai matlamat utama (dalam RMK12) agar objektif ditetapkan tercapai secara menyeluruh dan tidak lagi diulang dalam perancangan (RMK) berikutnya,” katanya kepada Bernama.

Pada Isnin, Perdana Menteri Datuk Seri Ismail Sabri Yaakob membentangkan RMK12 merangkumi sembilan fokus utama antaranya merancakkan pertumbuhan ekonomi; membasmi kemiskinan dan merapatkan jurang pendapatan; serta melonjakkan pembangunan Sabah, Sarawak dan negeri-negeri kurang membangun.

Jain, yang aktif di lapangan bagi melokalisasikan Matlamat Pembangunan Mampan (SDGs) di bawah Kumpulan Rentas Parti Parlimen Malaysia, berkata Sabah berbeza dengan negeri lain dan isu kemiskinan di Sabah terlalu kompleks yang memerlukan pendekatan lebih komprehensif mengikut kawasan dan keperluan setiap daerah.

Walaupun pertumbuhan ekonomi tetap ada, namun ia berlaku perlahan dan tidak menyeluruh menyebabkan Sabah masih ketinggalan dalam pelbagai aspek infrastruktur dan perhubungan terutama luar bandar, selain pembangunan dibuat secara selektif berdasarkan keadaan geografi dan bentuk muka bumi sesebuah daerah, katanya.

“Justeru, keupayaan RMK12 untuk membebaskan Sabah daripada menjadi negeri paling akhir dalam pertumbuhan ekonomi dan kemiskinan bergantung kepada perlaksanaan serta pengagihan Belanjawan 2022-2025,” katanya yang melihat faktor geografi dan keluasan negeri perlu dijadikan indikator pengagihan belanjawan.

Sementara itu, Jain turut mengemukakan beberapa cadangan bagi meningkatkan taraf hidup rakyat Sabah menerusi RMK12 antaranya memperkasa pertubuhan komuniti sebagai pasukan petugas bagi melonjakkan motivasi penduduk agar menyertai aktiviti ekonomi kerana ia dilihat lebih berkesan daripada hanya menyediakan dana atau kursus tahunan.

Beliau berkata usaha mencapai objektit RMK12 juga perlu melibatkan kerjasama badan bukan kerajaan merentasi kawasan luar bandar dan pedalaman; memantapkan kerjasama konsep bipartisan agar rancangan pembangunan berjalan lancar, selain menekankan inovasi sektor tradisional seperti pertanian dan perikanan.

Jain berkata pemetaan isu perlu dilakukan secara berterusan memandangkan setiap daerah di Sabah mempunyai isu ekonomi berlainan; selain memastikan semua inisiatif kerajaan dilaksanakan adalah bersesuaian mengikut keperluan agar diterima baik dan memberi impak positif kepada komuniti.

“Kemiskinan bandar di Sabah juga perlu diambil kira merangkumi kos sara hidup tinggi seperti harga rumah dan peningkatan jumlah penduduk termasuk tanpa kewarganegaraan,” katanya yang optimis Sabah akan berjaya keluar daripada zon negeri termiskin apabila kadar pertumbuhan ekonominya lebih cepat berbanding negeri lain.

Beliau berkata kerajaan Sabah juga harus menggariskan pendekatan mikro dalam melaksanakan RMK12 di peringkat negeri supaya usaha membasmi kemiskinan dan meningkatkan pertumbuhan ekonomi, yang turut menjadi agenda kerajaan negeri, dapat direalisasikan demi manfaat rakyat.

Pandangan sama turut dikongsi Pensyarah Fakulti Pengurusan dan Perniagaan (Ekonomi) UiTM Sabah Herniza Roxanne Marcus yang berpendapat inti pati RMK12 akan menjadi pemangkin yang dapat dilaksanakan seiring dengan hala tuju Pelan Pembangunan Sabah Maju Jaya 2021-2025.

Beliau berkata kerajaan Persekutuan dilihat komited menyelesaikan isu-isu berhubung tuntutan Sabah dan Sarawak berdasarkan Perjanjian Malaysia 1963; selain terus membangunkan infrastruktur asas; kawal selia gas dan elektrik; pendigitalan dan keselamatan; menaik taraf jalan berturap luar bandar dan menyiapkan Lebuhraya Pan Borneo.

“Jika semua perancangan RMK12 berjalan mengikut jadual, ia bukan sahaja dapat memajukan ekonomi Sabah, malah hubungan antara sempadan seperti Kalimantan juga akan dapat diperkukuhkan dan aktiviti ekonomi lebih mudah dijalankan sekali gus menyumbang kepada peningkatan pendapatan negeri,” katanya.

Selain merapatkan jurang pembangunan antara bandar dan luar bandar serta mengurangkan kadar kemiskinan, pertumbuhan ekonomi Sabah juga dijangka meningkat sebanyak 6.5 peratus jika perlaksanaan RMK12 berjalan lancar, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Calon Ujian Memandu Tidak Lagi Ditemani Pegawai JPJ Bermula Jun Depan

Bermula Jun depan, tiada lagi pegawai Jabatan Pengangkutan Jalan (JPJ) duduk di sebelah kenderaan bersama calon ujian memandu.

Kaedah itu akan digantikan dengan pelaksanaan sistem latihan dan ujian automatik automatik (e-Testing) di institut memandu seluruh negara.

Ketua Pengarahnya, Datuk Seri Shaharuddin Khalid berkata, melalui sistem itu, pengukuran prestasi calon ujian memandu akan dijalankan secara elektronik (automasi) dan keputusan ujian memandu akan dijana secara berkomputer.

“Apabila dilaksanakan sistem ini, tiada lagi pegawai JPJ di dalam kenderaan bersama calon,” katanya.

Menurut beliau, pegawai JPJ akan berada di bilik kawalan untuk memantau dan memberi arahan kepada calon.

“Ia bukan sahaja memudahkan calon tetapi yang penting tiada lagi urusan antara calon dan pegawai JPJ di dalam kenderaan itu sekaligus meningkatkan integriti jabatan,” katanya.

Tambahnya lagi, tiga institut memandu di Johor dipilih sebagai projek rintis bagi pelaksanaan sistem itu.

“Kita akan perluaskan seluruh negara pada Jun ini,” katanya pada sidang media selepas Perhimpunan Bulanan JPJ di Putrajaya pada Khamis.


Covid-19: Mulai Esok Individu Pulang Dari Sabah Akan Dikuarantin

Kuala Lumpur: Semua individu yang pulang dari Sabah akan menjalani saringan kesihatan Covid-19 di Pintu Masuk Antarabangsa bermula esok sehingga 10 Oktober.

Ketua Pengarah Kesihatan Tan Sri Dr Noor Hisham Abdullah berkata, terdapat keperluan untuk melaksanakan langkah pencegahan dan kawalan penularan jangkitan Covid-19 ke atas individu dengan sejarah perjalanan dari Sabah bagi memantau risiko penularan jangkitan dalam kalangan individu berkenaan.

“Mereka diwajibkan untuk memuat turun dan mendaftar aplikasi MySejahtera dan daftar masuk menggunakan aplikasi ini setibanya di Pintu Masuk Antarabangsa dan menjalani saringan gejala jangkitan saluran pernafasan.

“Mereka juga akan menjalani ujian saringan pengesanan Covid-19 sejurus tiba di Pintu Masuk Antarabangsa dan menjalani perintah pengawasan dan pemerhatian di rumah (HSO),” katanya dalam kenyataan, hari ini.

Dr Noor Hisham berkata, semua individu di Pintu Masuk Antarabangsa akan diberi surat HSO, dan dipakaikan gelang kuarantin.

“Tarikh HSO akan bermula dari tarikh ketibaan di pintu masuk sehingga keputusan makmal diperolehi. Pelepasan HSO akan diberikan sekiranya keputusan ujian makmal menunjukkan negatif Covid-19.

“Sekiranya terdapat individu yang perlu meneruskan perjalanan ke rumah masing-masing dengan menaiki kenderaan awam seperti teksi dan khidmat e-hailing, surat kebenaran untuk ke alamat yang ditetapkan akan diberikan pada hari berkenaan,” katanya.

Menurutnya, sekiranya individu berkenaan mengalami gejala jangkitan saluran pernafasan dalam tempoh 14 hari dari tarikh pulang, individu berkenaan perlu menjalani saringan ulangan bagi Covid-19.

“Saringan ke atas individu (warga negara dan bukan warga negara) yang pulang dari Sabah ini dikecualikan daripada caj ujian Covid-19.

“Tempoh pelaksanaan langkah pencegahan dan kawalan penularan jangkitan Covid-19 ke atas individu yang baru pulang dari Sabah akan disemak dari semasa ke semasa, berdasarkan penilaian risiko penularan jangkitan pada masa berkenaan dan maklumat mengenai sebarang perubahan berkaitannya akan dimaklumkan kepada umum,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


32% Pencarum Hanya Ada RM1,000 Dalam Akaun 1 KWSP – Tengku Zafrul

PETALING JAYA: Menteri Kewangan Tengku Zafrul Abdul Aziz mendedahkan 32% pencarum Kumpulan Wang Simpanan Pekerja (KWSP) mempunyai baki dalam akaun 1 hanya sekitar RM1,000.

Katanya, manakala 10% pencarum pula mempunyai baki dalam akaun 1 KWSP sekitar RM5,000 dan ke bawah.

“Saya juga ingin menceritakan perkara yang belum pernah diceritakan ini, soal pencarum KWSP ini kita kena fikir penyelesaian jangka panjang untuk pencarum, kalau kita lihat data daripada KWSP ada 32% daripada jumlah pencarum hanya mempunyai baki purata sekitar RM1,000 dan 10% sekitar RM5,000 dalam akaun 1.

“Jadi, 42% pencarum KWSP akaun 1 mempunyai wang dalam akaun hanya sekitar RM5,000 dan ke bawah. Ini salah satu isu struktur yang perlu ditangani kerana jaringan keselamatan sosial itu penting, kerajaan kena fikir untuk jangka sederhana dan panjang,” katanya dalam wawancara khas di TV3 malam tadi.

Beliau mengulas keputusan kerajaan hanya membenarkan pengeluaran secara bersasar RM500 sebulan dengan jumlah sehingga RM6,000 untuk 12 bulan menerusi akaun 1 yang dibentangkan dalam Belanjawan 2021 Jumaat lalu.

Zafrul berkata, selepas pembentangan belanjawan masih terdapat keluhan pelbagai pihak supaya memperluaskan pengeluaran daripada akaun 1 itu.

“Pihak kementerian berbincang dengan KWSP hari ini dan jumlah mereka yang akan menerima manfaat ditingkatkan melebihi angka asal 600,000 yang diumumkan.

“Ramai minta kita dengar isu dibangkitkan, kita kena benarkan pengeluaran bersasar, kita akan beri peluang kepada rakyat untuk keluar akaun 1 secara bersasar kalau mereka hilang pekerjaan dan terkesan (akibat Covid-19).

“Saya sudah bincang dengan pihak KWSP hari ini dan mereka berjanji untuk mengumumkan siapa yang layak. Nasihat saya kepada pihak pengurusan KWSP untuk memperluaskan, yang saya umum masa pembentangan 600,000 akan dapat manfaat.

“Selepas dengar keluhan rakyat, hari ini kita setuju meningkatkan lagi supaya lebih ramai yang akan dapat mengeluarkan (akaun 1 KWSP),” katanya memaklumkan pengumuman itu akan dibuat KWSP esok.

Sementara itu, Zafrul berkata golongan M40 tetap menerima manfaat daripada belanjawan kali ini yang mana peruntukan diberi sekitar RM10 bilion.

“Insentif M40 dalan belanjawan tak berkurang, jumlah lebih kurang RM10 bilion.

“Contoh kita kurangkan 1% cukai untuk mereka yang berpendapatan antara RM50,000 hingga RM70,000 setahun. Kedua kita ada pengurangan caruman KWSP yang mana dari 11% kepada 9%,” katanya.

Beliau berkata, komitmen perbelanjaan kerajaan dalam belanjawan kali ini bagi mewujudkan situasi ekonomi yang stabil di Malaysia. – FMT


36 diperiksa dalam Ops Sarang, 12 ditahan

KOTA KINABALU: Seramai 12 orang termasuk seorang perempuan ditahan dalam operasi Ops Sarang berkaitan dadah di kawasan Tanjung Aru, dekat sini, pagi tadi.

Timbalan Ketua Polis Daerah Kota Kinabalu, Superintendan George Abd Rakman, berkata daripada jumlah itu, sembilan positif dadah dengan semuanya lelaki.

Katanya, tiga lagi yang ditahan dalam operasi lebih dua jam yang bermula jam 8.30 pagi itu termasuk seorang perempuan kerana tiada dokumen pengenalan diri yang sah.

“Polis memeriksa seramai 36 orang dalam operasi yang berakhir kira-kira jam 11 pagi, dengan 35 daripadanya adalah lelaki dan seorang perempuan. Semuanya berusia antara 13 tahun hingga 43 tahun.

“Daripada sembilan lelaki yang ditahan kerana positif dadah dalam ujian saringan awal, seorang daripadanya juga disyaki terbabit dalam kegiatan judi dalam talian.

“Tiada rampasan dadah dilakukan, bagaimanapun, kita turut merampas beberapa peralatan yang digunakan dalam kegiatan judi dalam talian termasuk dua telefon bimbit dan wang tunai sebanyak RM1,200.20,” katanya pada sidang media di Balai Polis Tanjung Aru, di sini, hari ini.

Seramai 29 termasuk empat pegawai dan 25 anggota terbabit dalam operasi Ops Sarang berkaitan narkotik di kawasan Tanjung Aru itu.

Sembilan daripada 12 yang ditahan, disiasat mengikut Seksyen 15(1)(a) Akta Dadah Berbahaya (ADB) 1952 dan Seksyen 9, Akta Rumah Judi Terbuka 1953 manakala tiga lagi mengikut Seksyen 6(1)(c) Akta Imigresen 1959/63.

Mengulas lanjut, George berkata, Ibu Pejabat Polis Daerah (IPD) Kota Kinabalu akan terus melaksanakan operasi seperti itu di lokasi berasingan pada setiap minggu.

“Kita berharap masyarakat akan terus bekerjasama menyalurkan maklumat dan sentiasa membantu polis dalam membanteras masalah dadah di daerah ini,” katanya.


PETRONAS Sahkan Pengeluaran Gas Sulung Di Luar Pantai Sabah

KUALA LUMPUR: PETRONAS mengesahkan pengeluaran gas sulung dari medan Rotan dan Buluh di Blok H, luar pantai Sabah pada 6 Februari lalu, meningkatkan lagi potensi pelaburan petroleum di Malaysia.

PETRONAS dalam satu kenyataan berkata, PTTEP Sabah Oil Ltd, anak syarikat PTT Exploration and Production Public Company Ltd (PTTEP) adalah pengendali Blok H, yang bekerjasama dengan PT Pertamina Malaysia Eksplorasi Produksi dan anak syarikatnya, Petronas Carigali Sdn Bhd.

PTTEP adalah syarikat penerokaan dan pengeluaran petroleum nasional di Thailand, manakala Pertamina adalah syarikat minyak dan gas asli milik Indonesia.

Naib Presiden Kanan PETRONAS untuk Pengurusan Petroleum Malaysia, Mohamed Firouz Asnan berkata pengeluaran gas itu mencerminkan kerjasama yang mantap antara PETRONAS dan pelabur.

“Kedua-dua pihak berkongsi kepakaran serta teknologi untuk mengewangkan medan gas laut dalam yang terpencil dengan memindahkan hasil melalui PFLNG DUA yang dikendalikan oleh PETRONAS Floating LNG Ltd.

“Selepas jangkaan penghantaran komersial kargo LNG pertamanya menjelang pertengahan Mac 2021, PETRONAS akan menjadi syarikat tenaga global pertama yang memiliki dan mengendalikan dua kemudahan LNG terapung,” katanya.

Beliau menambah, sokongan padu daripada kerajaan Sabah juga memainkan peranan penting dalam merealisasikan pencapaian itu.

Dengan kemampuan mengeluarkan hasil dari kedalaman air melebihi 1,100 meter, projek ini menandakan satu lagi pencapaian dalam sektor huluan Malaysia kerana ia medan gas laut dalam pertama yang dilengkapi dengan kapasiti pengeluaran sebanyak 270 juta kaki padu standard sehari (MMSCFD).

Gas itu kemudiannya, diterima oleh platform Terapung Gas Asli Cecair kedua PETRONAS (FLNG), fasiliti PFLNG DUA untuk pasaran eksport LNG.

Penghasilan dari Blok H menyertai aliran pengeluaran sedia ada yang merangkumi tiga blok laut dalam di luar pesisir Malaysia.

Tambahan empat blok laut dalam sedang ditawarkan dalam Pusingan Bidaan Malaysia 2021 yang dijadualkan pada 26 Februari 2021.

“PETRONAS mengalu-alukan pelaburan selanjutnya untuk membuka potensi laut dalam, sejajar dengan usahanya untuk merealisasikan wawasan bagi menjadikan Malaysia sebagai hab laut dalam di Asia Tenggara,” kata syarikat minyak itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Kesan 3 Tahanan Termasuk Dua Banduan Positif Covid Lari Dari PKRC

TAWAU; 05 SEPTEMBER 2021 (Ahad) : Polis Tawau melancarkan Ops Tutup dan Ops Kesan bagi mengesan tiga tahanan termasuk dua banduan yang telah melarikan diri dari Pusat Kawalan dan Rawatan COVID (PKRC) Dewan Arena Tawau, tengah malam tadi.

Ketua Polis Daerah Tawau, ACP Peter Umbuas berkata, dua banduan dan seorang lagi tahanan masih dalam perbicaraan (reman) itu merupakan warga asing didapati Positif COVID-19 dan menjalani kuarantin bagi pemantauan kesihatan bersama 13 lagi tahanan lain dan disedari telah melarikan diri kira-kira pukul 12.30-tengah malam.

Katanya, kesemua suspek melarikan diri melalui tingkap tandas selepas mengumpil gril tingkap tandas berkenaan. Beliau berkata demikian kepada media tengah hari tadi di salah satu Sekatan Jalan Raya (SJR) yang diaktifkan di Tawau.

Katanya, dua banduan terbabit dikenali sebagai Niko Matheus, 25-tahun, warga Indonesia sedang menjalani hukuman penjara 4-tahun dibawah Seksyen 457-Kanun Keseksaan atas kesalahan pecah rumah dan Seorang lagi dikenali Jimnajir Annor, 23-tahun, warga Filipina menjalani hukuman penjara selama 2-bulan dan sebatan dibawah Seksyen 4(1)(c) Akta Rumah Judi Terbuka (ARCT) 1953, Seksyen 6(1) IMG 1959 (PIN 2002).

Manakala seorang lagi tahanan dikenali Hasyim Muhamad, 34-tahun, warga Indonesia masih menjalani perbicaraan dan ditahan reman atas pertuduhan dibawah Seksyen 15(1)(a) Akta Dadah Berbahaya (ADB) 1952.

ACP Peter berkata, pihaknya melancarakan Ops Tutup dan Ops Kesan di darat dengan melakukan Sekatan Jalanraya (SJR) di beberapa jalan utama di sekitar Tawau dan turut menjalankan pemeriksaan di laut dengan meminta bantuan Pasukan Polis Marin (PPM), Agensi Penguatkuasaan Maritim Malaysia (APMM) dan elemen ESSCOM.

Beliau meminta orang awam yang memiliki maklumat ketiga-tiga banduan dan tahanan dikehendaki tersebut agar menyalurkan maklumat kepada pihak Polis di mana-mana balai polis berhampiran.


Rakyat Sabah Tak Perlu Bimbang Status Daging Import

KOTA KINABALU: Rakyat Sabah tidak perlu bimbang status daging import kerana negeri itu mempunyai undang-undang dan peraturan yang ketat mengenai import, kata Timbalan Ketua Menteri Datuk Dr Jeffrey Kitingan.

Menteri Pertanian dan Perikanan Sabah itu berkata, Sabah tidak membenarkan daging mentah dibawa masuk ke negeri itu dari Semenanjung dan Sabah juga mempunyai kuasa untuk mengawal selia import dan eksport haiwan dan produk haiwan di bawah Enakmen Haiwan 2015 negeri.

“Sabah juga diberi status bebas Penyakit Kaki dan Mulut (FMD) sejak Mei 2004, bermakna Sabah meletakkan syarat yang lebih ketat ke atas haiwan dan produk haiwan import untuk mengekalkan status bebas FMD seperti yang disarankan Pertubuhan Kesihatan Haiwan Sedunia (OIE).

“Sabah hanya mengimport daging dari negara bebas FMD yang disahkan OIE atau sekurang-kurangnya haiwan itu mesti diperoleh dari negara yang mempunyai kawasan bebas FMD yang disahkan OIE,” katanya dalam kenyataan, di sini.

Baru-baru ini, dilaporkan bahawa kartel mengimport daging dari rumah sembelih yang tidak disahkan halal di negara seperti China, Brazil serta Argentina dan membungkus semula untuk dijual sebagai daging halal di Malaysia.

Jeffrey berkata, Sabah masih bergantung kepada daging import memandangkan negeri itu hanya menampung 10 peratus permintaan daging di negeri itu.

“Pada masa ini, kami mengimport daging dari Australia dan New Zealand dan kemudahan khas di Aurangabad, India yang menghasilkan daging kerbau beku Allana untuk memenuhi keperluan daging berkualiti tinggi,” katanya.

Beliau berkata, Sabah hanya mengimport daging dari premis berdaftar di bawah senarai rumah penyembelihan luar negara yang diluluskan agensi pusat terdiri daripada Jabatan Perkhidmatan Veterinar (DVS), Jabatan Kemajuan Islam Malaysia dan Kementerian Kesihatan.

“Sabah hanya membenarkan penghantaran terus dari negara di mana daging itu berasal ke lapangan terbang atau pelabuhan di Sabah. Jika pemindahan dan transit dalam perjalanan diperlukan, peraturan ketat akan dikenakan ke atas konsainan seperti dipateri dari negara asal dan tidak boleh diusik dalam apa cara sekalipun.

“Oleh itu, kementerian melalui DVS Sabah yakin negeri ini bebas daripada skandal sedemikian dan kami yakin akan keseluruhan daging di Sabah,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Parti Cinta Sabah Tanding Semua 73 Kerusi DUN

KOTA KINABALU: Parti Cinta Sabah (PCS) akan bertanding di semua 73 kerusi Dewan Undangan Negeri (DUN), pada Pilihan Raya Negeri (PRN) Sabah.

Presiden PCS Datuk Seri Anifah Aman berkata, seramai 70 calon telah ditentukan, manakala tiga lagi calon masing-masing melibatkan DUN Banggi, Matunggong dan Sulaman, masih sedang dinilai parti itu.

Bekas Menteri Luar itu berkata, beliau akan bertanding di DUN Bongawan, dan Naib Presidennya Datuk Dr Ewon Ebin yang juga bekas Menteri Sains, Teknologi dan Inovasi, bertanding DUN Kundasang.

“(Timbalan Presiden PCS) Datuk Seri Wilfred Bumburing tidak bertanding dan mahu pastikan calon di kerusi masing-masing menang, ini pengorbanan besar dan kita angkat (Bumburing) sebagai calon Parlimen nanti,” katanya ketika berucap pada majlis pengumuman calon PCS di sini.

PRN Sabah bakal menyaksikan pertandingan 73 kerusi DUN, dan Suruhanjaya Pilihan Raya telah menetapkan Sabtu ini, untuk penamaan calon dan 26 Sept sebagai hari mengundi.

Anifah berkata, pihaknya mengambil keputusan untuk meletakkan calon di semua kawasan, kerana mahu menunaikan permintaan penyokong parti di kawasan-kawasan berkenaan, yang mahukan calon PCS.

“Saya percaya semua kawasan di Sabah menginginkan calon daripada PCS. Kita mahu berkhidmat untuk rakyat…oleh itu rakyat tidak akan ragu lagi untuk memilih kita, sekiranya kita ada calon di semua kawasan.

“Saya yakin kita akan menang di semua kawasan.. kerana kita mau parti tempatan Sabah tanpa dibantu parti dari Semenanjung, yang mentadbir negeri ini dan itu yang rakyat Sabah mahukan,” tegasnya.

Beliau berkata, mentadbir Sabah tanpa campur tangan parti dari Semenanjung bukan bererti mahu bermusuhan dengan parti daripada Kerajaan Persekutuan.

“Kita akan bekerjasama dengan kerajaan pusat, namun kita tidak mahu mereka campur tangan… kita mahu mentadbir negeri sendiri,” katanya.- Utusan Borneo


Ingkar PKP, 16 Termasuk 3 Wanita Dihadapkan Ke Mahkamah KK

KOTA KINABALU: Seramai 16 idividu termasuk tiga wanita dihadapkan ke Mahkamah Majistret Kota Kinabalu, di sini, hari ini, kerana melanggar Perintah Kawalan Pergerakan (PKP) dengan melakukan pelbagai kesalahan termasuk Jogging, meminum alkohol sambil berkaraoke dipusat hiburan.

Kesemua tertuduh yang berusia antara 20 dan 40 tahun itu mengaku bersalah sebaik pertuduhan dibacakan di hadapan Majistret, Lovely Natasha Charles.

Mengikut pertuduhan kesemua mereka didapati melanggar PKP dan gagal menunjukkan sebab munasabah dan mereka ditahan dalam rondaan yang dilakukan anggota polis sejak 2 April sehingga semalam di beberapa kawasan di sekitar daerah ini.

Kesemua mereka didakwa gagal mematuhi PKP dengan bergerak dari satu tempat ke tempat lain dalam mana-mana tempat jangkitan di bawah Peraturan 3(1) Peraturan-Peraturan Pencegahan dan Pengawalan Penyakit Berjangkit (Langkah-langkah di Dalam Kawasan Tempatan Jangkitan) 2020 yang memperuntukkan hukuman maksimum penjara enam bulan dan denda RM1,000 atau kedua-duanya.

Kesemua tertuduh dikenali sebagai Elisen Abdul Rasan, Harfan Haryadie, Yusof Hassan, Rahmdan Abdul Aziz, Faizal Halim, Kong Kai Hung, Chiew Ken Hau, Jacob Arthur Kimlon, Jeshua leong Chee Peng, Mohd Akhbar Busra, Roneal Sundang, Syariful Nizam Jamrang, Jeremiah Charles Barero dan tiga lagi wanita iaitu Rahmah Jack, Siti Aisah Mohd Osman serta Sazuandy Paunil.

Terdahulu, Timbalan Pendakwa Raya Rustam Sanip memohon mahkamah mengenakan hukuman setimpal dengan mengambil kira kepentingan awam.

Bagaimanapun, dalam rayuan, beberapa tertuduh yang diwakili peguam Lim Ming Zoong dan peguam Ram Singh memohon mahkamah mengenakan hukuman ringan kerana ada antara mereka telah berkahwin, mempunyai anak, dan tidak mempunyai pendapatan tetap.

Mahkamah kemudian mengenakan hukuman denda RM500 hingga RM1,000 atau penjara jika gagal bayar serta mengenakan Perintah Kehadiran Wajib selama empat bulan atau penjara jika gagal mengikuti perintah berkenaan. – Berita Sabah


Maszlee Malik Didakwa Sokong Anwar – Laporan

KUALA LUMPUR: Ahli Parlimen Simpang Renggam Dr Maszlee Malik didakwa memberi akuan bersumpah (SD) menyokong Presiden PKR Datuk Seri Anwar Ibrahim sebagai perdana menteri.

Sokongan Maszlee terhadap Anwar itu didedahkan portal MalaysiaNow pada Sabtu.

Laporan memetik sumber itu menyebut, tindakan Maszlee itu mengeruhkan lagi hubungannya dengan Tun Dr Mahathir Mohamad.

“Tindakan Maszlee ini akan mengeruhkan lagi hubungannya dengan Dr Mahathir.

“Kali terakhir Maszlee kena leter dengan bekas bosnya, beliau meletakkan jawatan sebagai menteri Kabinet,” kata sumber yang tidak didedahkan identitinya itu.

Pada Jumaat, Maszlee merupakan salah seorang Ahli Parlimen yang turut menghantar usul undi tidak percaya terhadap Perdana Menteri Tan Sri Muhyiddin Yassin.

Maszlee yang meletak jawatan sebagai menteri pendidikan ketika pentadbiran Pakatan Harapan merupakan salah seorang individu di belakang usaha menubuhkan Parti Pejuang Tanah Air yang diasaskan Dr Mahathir.

Sehingga kini, Astro AWANI masih berusaha menghubungi Maszlee dan pegawainya untuk mendapatkan pengesahan tentang dakwaan sokongan beliau kepada Anwar. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost